**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱԿԱԿՈՌՈՒՊՑԻՈՆ ԿՈՄԻՏԵԻ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Սույն օրենքի կարգավորման առարկան**

1. Սույն օրենքը կարգավորում է հակակոռուպցիոն կոմիտեի կազմավորման, գործունեության, դրանում ծառայության անցնելու կարգը և պայմանները, պաշտոնների ու դասային աստիճանների դասակարգումը, ծառայողների իրավունքները, պարտականությունները և պատասխանատվությունը, իրավական ու սոցիալական երաշխիքները և ծառայության հետ կապված մյուս հարաբերությունները:

**Հոդված 2. Հակակոռուպցիոն կոմիտեի մասին օրենսդրությունը**

1. Հակակոռուպցիոն կոմիտեի մասին օրենսդրությունը բաղկացած է սույն օրենքից, Հայաստանի Հանրապետության քրեական դատավարության օրենսգրքից, «Օպերատիվ-հետախուզական գործունեության մասին» ՀՀ օրենքից, այլ օրենքներից ու իրավական ակտերից, Հայաստանի Հանրապետության միջազգային պայմանագրերից:
2. Հակակոռուպցիոն կոմիտեի վրա տարածվում է նաև «Քաղաքացիական ծառայության մասին» Հայաստանի Հանրապետության օրենքն այնքանով, որքանով դրա նորմերը իրենց էությամբ կիրառելի են ծառայության այդ տեսակի նկատմամբ և չեն հակասում սույն օրենքի և պետական ծառայության էությանը:

**Հոդված 3. Սույն օրենքի հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները.
2. **Հակակոռուպցիոն կոմիտեում ծառայություն՝** պետական ծառայության տեսակ, որի առանձնահատկությունները սահմանվում են սույն օրենքով.
3. **Հակակոռուպցիոն կոմիտեի ծառայող`**  Հակակոռուպցիոն կոմիտեի պաշտոնների անվանացանկով նախատեսված որևէ պաշտոն զբաղեցնող անձ.
4. **Հակակոռուպցիոն կոմիտե՝** ենթադրյալ կոռուպցիոն հանցագործություններիհետաքննության և  նախաքննության կազմակերպման և իրականացման իրավասու պետական մարմին.
5. **կոռուպցիոն հանցագործություններ՝** ՀՀ քրեական օրենսդրությամբ սահմանված կոռուպցիոն հանցագործությունների ցանկի մեջ մտնող հանցագործություններ.
6. **Հակակոռուպցիոն կոմիտեի  կառուցվածքային ստորաբաժանում՝**  կոմիտեի կազմում գործող վարչություն և բաժին.
7. **հանրային ծառայող՝** «Հանրային ծառայության մասին» Հայաստանի Հանրապետության օրենքի 4-րդ հոդվածով նախատեսված պաշտոն զբաղեցնող անձը:

**ԳԼՈՒԽ 2**

**ՀԱԿԱԿՈՌՈՒՊՑԻՈՆ ԿՈՄԻՏԵԻ ԼԻԱԶՈՐՈՒԹՅՈՒՆՆԵՐԸ ԵՎ ԳՈՐԾՈՒՆԵՈՒԹՅԱՆ ՍԿԶԲՈՒՆՔՆԵՐԸ**

**Հոդված 4. Հակակոռուպցիոն կոմիտեի լիազորությունները**

1. Հակակոռուպցիոն կոմիտեն՝
2. կազմակերպում և իրականացնում էՀայաստանի Հանրապետության քրեական դատավարության օրենսգրքով իր իրավասությանը վերապահված՝ ենթադրյալ կոռուպցիոն հանցագործությունների հետաքննությունը.
3. ենթադրյալ կոռուպցիոն հանցագործությունների հայտնաբերման, բացահայտման, կանխման և խափանման նպատակով՝ «Օպերատիվ-հետախուզական գործունեության մասին» ՀՀ օրենքով սահմանված կարգով իրականացնում է օպերատիվ-հետախուզական գործունեություն.
4. կազմակերպում և իրականացնում էՀայաստանի Հանրապետության քրեական դատավարության օրենսգրքով իր իրավասությանը վերապահված՝ ենթադրյալ կոռուպցիոն հանցագործությունների նախաքննությունը.
5. իրականացնում է օրենքով սահմանված այլ լիազորություններ:

**Հոդված 5. Հակակոռուպցիոն կոմիտեի գործունեության սկզբունքները**

1. Հակակոռուպցիոն կոմիտեի գործունեությունը հիմնվում է օրինականության, անձի իրավունքների և ազատությունների, պատիվն ու արժանապատվությունը հարգելու, մարդասիրության, անկախության, հրապարակայնության, ֆինանսական ինքնուրույնության և քաղաքական չեզոքության սկզբունքների վրա:
2. Հակակոռուպցիոն կոմիտեն օպերատիվ-հետախուզական գործունեությունն իրականացնում է «Օպերատիվ-հետախուզական գործունեության մասին» ՀՀ օրենքով սահմանված օպերատիվ-հետախուզական գործունեության սկզբունքների պահպանմամբ:

**Հոդված 6. Օրինականության, անձի իրավունքների և ազատությունների, պատիվն ու արժանապատվությունը հարգելու, մարդասիրության սկզբունք**

1. Հակակոռուպցիոն կոմիտեի ծառայողն իր լիազորություններն իրականացնելիս ենթարկվում է միայն օրենքին։
2. Հակակոռուպցիոն կոմիտեն իր գործունեությունն իրականացնելիս պարտավոր է առաջնորդվել անձի` Սահմանադրությամբ ամրագրված իրավունքների և ազատությունների պաշտպանության անհրաժեշտությամբ, հարգել անձի պատիվն ու արժանապատվությունը:

**Հոդված 7. Հակակոռուպցիոն կոմիտեի անկախությունը, կոմիտեի ծառայողի ինքնուրույնությունը, օրինական պահանջների կատարման պարտադիր լինելը**

1. Հակակոռուպցիոն կոմիտեն իր լիազորություններն իրականացնելիս, ինչպես նաև իր կառուցվածքին, աշխատանքների կազմակերպման կարգին վերաբերող որոշումներն ընդունելիս անկախ է և ենթարկվում է միայն օրենքին:
2. Հակակոռուպցիոն կոմիտեիծառայողն իր լիազորություններն իրականացնում է ինքնուրույն՝ հիմնվելով օրենքների և ներքին համոզմունքի վրա:
3. Հակակոռուպցիոն կոմիտեի ծառայողի լիազորությունների իրականացմանն օրենքով չնախատեսված միջամտությունն արգելվում է:
4. Հակակոռուպցիոն կոմիտեի ծառայողի՝ սույն օրենքով նախատեսված լիազորություններից բխող օրինական պահանջները ենթակա են կատարման պետական և տեղական ինքնակառավարման մարմինների, հանրային ծառայողների, կազմակերպությունների և ֆիզիկական անձանց կողմից:
5. Հանրային ծառայողի կողմից հակակոռուպցիոն կոմիտեի ծառայողի լիազորություններից բխող պահանջները չկատարվելու դեպքում  կոմիտեի նախագահը կամ նրա տեղակալը տվյալ ծառայողի նկատմամբ կարգապահական վարույթ հարուցելու միջնորդությամբ դիմում է նման լիազորություն ունեցող պետական կամ տեղական ինքնակառավարման մարմնին կամ պաշտոնատար անձին:
6. Հակակոռուպցիոն կոմիտեի ծառայողի օրինական պահանջները չկատարելն առաջացնում է օրենքով սահմանված պատասխանատվություն:

**Հոդված 8. Հակակոռուպցիոն կոմիտեի գործունեության հրապարակայնությունը**

1. Հակակոռուպցիոն կոմիտեն հանրությանը տեղեկացնում է իր գործունեության մասին՝ ապահովելով նախաքննության գաղտնիությունը, ինչպես նաև պետական և օրենքով պաշտպանվող այլ գաղտնիքների պահպանությունը:
2. Հակակոռուպցիոն  կոմիտեի նախագահը յուրաքանչյուր տարի` մինչև հունվարի 31-ը, Կառավարություն և Ազգային ժողով է ներկայացնում նախորդ տարվա գործունեության մասին գրավոր հաղորդում:
3. Հակակոռուպցիոն կոմիտեն յուրաքանչյուր տարի՝ մինչև հունվարի 31-ը, հրապարակում է տեղեկատվություն իր գործունեության մասին:

**Հոդված 9. Ֆինանսական ինքնուրույնությունը**

1. Հակակոռուպցիոն կոմիտեի ֆինանսավորումն իրականացվում է պետական բյուջեով նախատեսված միջոցների հաշվին:
2. Հակակոռուպցիոն կոմիտեն «Հայաստանի Հանրապետության բյուջետային համակարգի մասին» Հայաստանի Հանրապետության օրենքով սահմանված կարգով առաջիկա տարվա բյուջետային գործընթացն սկսելու մասին Հայաստանի Հանրապետության վարչապետի որոշմամբ սահմանված ժամկետում յուրաքանչյուր տարի կազմում և Հայաստանի Հանրապետության կառավարություն է ներկայացնում Հակակոռուպցիոն կոմիտեի առաջիկա տարվա բյուջետային ֆինանսավորման հայտը (պետական բյուջեով Հակակոռուպցիոն կոմիտեի գծով նախատեսվելիք ծախսերի նախահաշվի նախագիծը)՝ առաջիկա տարվա պետական բյուջեի նախագծում ներառելու համար:
3. Հակակոռուպցիոն կոմիտեի բյուջետային հայտը Կառավարությունն ընդունում և ընդգրկում է պետական բյուջեի նախագծում, իսկ առարկությունների դեպքում այն պետական բյուջեի նախագծի հետ ներկայացվում է Ազգային ժողով: Կառավարությունը Ազգային ժողով և հակակոռուպցիոն կոմիտե է ներկայացնում բյուջետային հայտի վերաբերյալ առարկությունների մանրամասն հիմնավորումները:
4. Հակակոռուպցիոն կոմիտեի բնականոն գործունեության ապահովման համար չկանխատեսված ծախսերի ֆինանսավորման նպատակով նախատեսվում է հակակոռուպցիոն  կոմիտեի պահուստային ֆոնդ, որը ներկայացվում է բյուջեի առանձին տողով: Պահուստային ֆոնդի մեծությունը հավասար է տվյալ տարվա պետական բյուջեի մասին օրենքով հակակոռուպցիոն կոմիտեի ծառայողների և հակակոռուպցիոն կոմիտեի դեպարտամենտում ծառայողների աշխատավարձի միասնական ֆոնդի երկու տոկոսին:
5. Պահուստային ֆոնդից հատկացումները կատարվում են հակակոռուպցիոն կոմիտեի նախագահի որոշմամբ:

**Հոդված 10. Քաղաքական չեզոքությունը**

1. Հակակոռուպցիոն կոմիտեն ապաքաղաքականացված մարմին է և իր լիազորություններն իրականացնելիս պահպանում է քաղաքական զսպվածություն և չեզոքություն:
2. Հակակոռուպցիոն կոմիտեի ծառայողը չի կարող լինել որևէ կուսակցության անդամ կամ հիմնադիր կամ այլ կերպ զբաղվել քաղաքական գործունեությամբ: Հակակոռուպցիոն կոմիտեի ծառայողը ցանկացած հանգամանքներում պարտավոր է դրսևորել քաղաքական զսպվածություն և չեզոքություն:
3. Ազգային ժողովի և տեղական ինքնակառավարման մարմինների ընտրություններին, հանրաքվեներին հակակոռուպցիոն կոմիտեի ծառայողը կարող է մասնակցել միայն որպես ընտրող (քվեարկող): Հակակոռուպցիոն կոմիտեի ծառայողը չի կարող հրապարակայնորեն որևէ թեկնածուի, կուսակցության, կուսակցության դաշինքի օգտին կամ նրան դեմ արտահայտվել կամ այլ կերպ մասնակցել նախընտրական քարոզչությանը, ինչպես նաև հանրաքվեի նախապատրաստելիս իրականացվող քարոզչության:
4. Նորմատիվ իրավական ակտերի նախագծերի վերաբերյալ մասնագիտական քննարկումները կամ եզրակացությունները, Հակակոռուպցիոն կոմիտեի գործունեության վերաբերյալ քննարկումների ժամանակ արտահայտած կարծիքները և հայտարարությունները, այդ թվում` հրապարակային, ապաքաղաքականացվածության սկզբունքի խախտում չեն համարվում:

**ԳԼՈՒԽ 3**

**ՀԱԿԱԿՈՌՈՒՊՑԻՈՆ ԿՈՄԻՏԵԻ ՀԱՄԱԿԱՐԳԸ**

**Հոդված 11. Հակակոռուպցիոն կոմիտեի համակարգը**

1. Հակակոռուպցիոն կոմիտեի համակարգը ներառում է  կոմիտեի կենտրոնական մարմինը և տարածքային մարմինները:

2. Հակակոռուպցիոն կոմիտեի կենտրոնական մարմնի ստորաբաժանումներն են կենտրոնական մարմնի վարչությունները և կենտրոնական մարմնի բաժինները Հակակոռուպցիոն կոմիտեի վարչությունը կարող է ունենալ նաև բաժիններ:

3. Տարածքային մարմինները բաղկացած են օպերատիվ-հետախուզական գործունեության վարչության և քննչական վարչության տարածքային բաժիններից:

4. Հակակոռուպցիոն կոմիտեի լիազորությունների լիարժեք և արդյունավետ իրականացումը և քաղաքացիական իրավահարաբերություններին նրա մասնակցությունը ապահովում է հակակոռուպցիոն  կոմիտեի դեպարտամենտը:

5. Հակակոռուպցիոն կոմիտեի դեպարտամենտում  ծառայության հետ կապված հարաբերությունները կարգավորվում են «Քաղաքացիական ծառայության մասին» Հայաստանի Հանրապետության օրենքով:

6. Հակակոռուպցիոն կոմիտեի կառուցվածքը, անվանացանկը և հաստիքացուցակը ինչպես նաև հակակոռուպցիոն կոմիտեի դեպարտամենտի կառուցվածքը, անվանացանկն ու հաստիքացուցակը հաստատում է Հակակոռուպցիոն կոմիտեի նախագահը:

**Հոդված 12. Հակակոռուպցիոն կոմիտեի նախագահը**

1. Հակակոռուպցիոն կոմիտեի նախագահը ղեկավարում և վերահսկում է կոմիտեի  գործունեությունը և պատասխանատու է  կոմիտեի բնականոն գործունեության ապահովման համար:
2. Հակակոռուպցիոն կոմիտեի նախագահը՝
3. սահմանում է  կոմիտեի ծառայողների կողմից կոռուպցիոն գործերի բացահայտման և քննության պատշաճ կազմակերպման ուղեցույցները և ապահովում դրանց իրականացման նկատմամբ վերահսկողությունը.
4. կատարում է աշխատանքի բաժանում իր տեղակալների միջև.
5. իր իրավասության սահմաններում ընդունում է ներքին և անհատական իրավական ակտեր (որոշումներ, հրամաններ, հանձնարարականներ).
6. ներկայացնում է  հակակոռուպցիոն  կոմիտեն պետական և տեղական ինքնակառավարման մարմինների, կազմակերպությունների (այդ թվում՝ միջազգային) հետ հարաբերություններում.
7. հաստատում է  հակակոռուպցիոն  կոմիտեի կանոնադրությունը.
8. խրախուսում և կարգապահական պատասխանատվության է ենթարկում հակակոռուպցիոն կոմիտեի ծառայողներին, պարգևատրում է  կոմիտեի գործունեությանն օժանդակող անձանց.
9. հակակոռուպցիոն  կոմիտեի խնդիրների իրականացման, հակակոռուպցիոն  կոմիտեի ծառայողների գործունեության արդյունավետության բարձրացման նպատակով ստեղծում է խորհրդակցական մարմիններ՝ սահմանելով դրանց գործունեության կարգը.
10. քայլեր է ձեռնարկում Հակակոռուպցիոն կոմիտեի ծառայողի և նրա ընտանիքի անդամների անվտանգության ապահովման ուղղությամբ.
11. իրավասու է համապատասխան ստորաբաժանման միջոցով պարբերաբար իրականացնել Հակակոռուպցիոն կոմիտեի ծառայողների առաքինության ստուգում, այդ թվում՝ պրովոկացիոն եղանակներով.
12. իրականացնում է օրենքով նախատեսված այլ լիազորություններ:
13. Հակակոռուպցիոն կոմիտեի նախագահի բացակայության կամ պաշտոնեական պարտականությունները կատարելու անհնարինության դեպքում՝ նրա հանձնարարությամբ նրան փոխարինում է տեղակալներից մեկը, իսկ հանձնարարության բացակայության դեպքում՝ կոմիտեի նախագահի` առավել երկար մասնագիտական ստաժ ունեցող տեղակալը:

**Հոդված 13. Հակակոռուպցիոն կոմիտեի նախագահի տեղակալ**

1. Հակակոռուպցիոն կոմիտեի նախագահն ունի երկու տեղակալ՝ հակակոռուպցիոն և օպերատիվ-հետախուզական հարցերով:

2. Հակակոռուպցիոն կոմիտեի նախագահի տեղակալը՝

1) համակարգում է հակակոռուպցիոն  կոմիտեի նախագահի կողմից իրեն հանձնարարված ոլորտի աշխատանքները.

2) իր իրավասության սահմաններում ընդունում է ներքին և անհատական իրավական ակտեր (որոշումներ, հրամաններ, հանձնարարականներ).

3) միջնորդություններ է ներկայացնում հակակոռուպցիոն  կոմիտեի ծառայողներին խրախուսելու կամ նրանց կարգապահական պատասխանատվության ենթարկելու վերաբերյալ.

4) իրականացնում է օրենքով նախատեսված այլ լիազորություններ:

**Հոդված 14. Ծառայողական և քրեադատավարական վերադասությունը**

1. Հակակոռուպցիոն կոմիտեի նախագահը վերադաս է հակակոռուպցիոն կոմիտեի բոլոր ծառայողների համար:

2. Հակակոռուպցիոն կոմիտեի նախագահի տեղակալը վերադաս է իր համակարգման ներքո գտնվող հակակոռուպցիոն կոմիտեի բոլոր ծառայողների համար:

3. Հակակոռուպցիոն կոմիտեի ստորաբաժանման պետը վերադաս է տվյալ ստորաբաժանման բոլոր ծառայողների համար:

4. Հակակոռուպցիոն կոմիտեում ծառայողական վերադասության մյուս հարաբերությունները կարգավորվում են հակակոռուպցիոն կոմիտեի կանոնադրությամբ:

5. Հակակոռուպցիոն կոմիտեում քրեադատավարական վերադասության հարաբերությունները կարգավորվում են Հայաստանի Հանրապետության քրեական դատավարության օրենսգրքով:

**Հոդված 15. Հակակոռուպցիոն կոմիտեի կարգապահական հանձնաժողով**

1. Հակակոռուպցիոն կոմիտեում կարգապահական խախտման գործերը քննվում են կարգապահական հանձնաժողովի կողմից:
2. Կարգապահական հանձնաժողովը բաղկացած է 7 անդամից: Հանձնաժողովի կազմում ընդգրկվում են հակակոռուպցիոն կոմիտեի նախագահի տեղակալներից մեկը՝ կոմիտեի նախագահի որոշմամբ, հակակոռուպցիոն կոմիտեի՝ վիճակահանությամբ ընտրվող 3 ծառայող և  երեք իրավաբան-գիտնական` կոմիտեի նախագահի որոշմամբ:
3. Կարգապահական հանձնաժողովի անդամները նշանակվում են 3 տարի ժամկետով և չեն կարող միաժամանակ լինել որակավորման հանձնաժողովի անդամներ: Կարգապահական հանձնաժողովում նոր անդամների նշանակումները սույն հոդվածով սահմանված կարգով կատարվում են կարգապահական հանձնաժողովի գործող անդամների լիազորությունները դադարելու օրվան նախորդող օրը:
4. Կարգապահական հանձնաժողովի անդամներն անկախ են: Նրանց գործառույթներն իրականացնելու առնչությամբ որևէ միջամտություն արգելվում է:
5. Կարգապահական հանձնաժողովը ղեկավարում է հանձնաժողովի կազմում ընդգրկված կոմիտեի նախագահի տեղակալը:
6. Կարգապահական հանձնաժողովի աշխատակարգը սահմանում է կարգապահական հանձնաժողովը՝ անդամների ձայների պարզ մեծամասնությամբ:

**ԳԼՈՒԽ 4**

**ՀԱԿԱԿՈՌՈՒՊՑԻՈՆ ԿՈՄԻՏԵՈՒՄ ԾԱՌԱՅՈՒԹՅԱՆ ՊԱՇՏՈՆՆԵՐԸ, ԾԱՌԱՅՈՂՆԵՐԻ ՆՇԱՆԱԿՄԱՆ ՈՒ ԱԶԱՏՄԱՆ, ԴԱՍԱՅԻՆ ԱՍՏԻՃԱՆՆԵՐ ՇՆՈՐՀԵԼՈՒ ԿԱՐԳԸ ԵՎ ՊԱՅՄԱՆՆԵՐԸ**

|  |  |
| --- | --- |
| **Հոդված 16.** | **Հակակոռուպցիոն կոմիտեում ծառայության պաշտոնները** |

1. Հակակոռուպցիոնկոմիտեում ծառայության պաշտոնները դասակարգվում են հետևյալ խմբերի.
2. բարձրագույն պաշտոններ.
3. գլխավոր պաշտոններ.
4. առաջատար պաշտոններ.
5. կրտսեր պաշտոններ:
6. Հակակոռուպցիոնկոմիտեում ծառայության պաշտոնների յուրաքանչյուր խումբ դասակարգվում է 1-ին, 2-րդ և 3-րդ ենթախմբերի:
7. Հակակոռուպցիոնկոմիտեում ծառայության պաշտոնների խմբերում 1-ին ենթախումբը տվյալ խմբի բարձրագույն ենթախումբն է:
8. Հակակոռուպցիոնկոմիտեում ծառայության բարձրագույն խմբի պաշտոնը դասակարգվում է հետևյալ ենթախմբերի՝ ընդգրկելով հետևյալ պաշտոնները.
9. 1-ին ենթախումբ՝ Հակակոռուպցիոն կոմիտեի նախագահ.
10. 2-րդ ենթախումբ՝ Հակակոռուպցիոնկոմիտեի նախագահի տեղակալ.
11. 3-րդ ենթախումբ՝ Հակակոռուպցիոնկոմիտեի կենտրոնական մարմնի քննչական վարչության պետ, Հակակոռուպցիոնկոմիտեի տարածքային մարմնի ղեկավար:
12. Հակակոռուպցիոնկոմիտեում ծառայության գլխավոր պաշտոնը դասակարգվում է հետևյալ ենթախմբերի՝ ընդգրկելով հետևյալ պաշտոնները.
13. 1-ին ենթախումբ՝ Հակակոռուպցիոնկոմիտեի կենտրոնական մարմնի վարչության պետ, Հակակոռուպցիոնկոմիտեի կենտրոնական մարմնի քննչական վարչության պետի տեղակալ, Հակակոռուպցիոնկոմիտեի տարածքային մարմնի քննչական վարչության պետ.
14. 2-րդ ենթախումբ՝ Հակակոռուպցիոնկոմիտեի կենտրոնական մարմնի վարչության պետի տեղակալ, Հակակոռուպցիոնկոմիտեի կենտրոնական մարմնի հատկապես կարևոր գործերով ավագ քննիչ, Հակակոռուպցիոնկոմիտեի կենտրոնական մարմնի բաժնի պետ, Հակակոռուպցիոնկոմիտեի տարածքային մարմնի օպերատիվ-հետախուզական վարչության պետ.
15. 3-րդ ենթախումբ՝ Հակակոռուպցիոնկոմիտեի կենտրոնական մարմնի ավագ քննիչ, Հակակոռուպցիոնկոմիտեի կենտրոնական մարմնի բաժնի պետի տեղակալ, Հակակոռուպցիոնկոմիտեի տարածքային մարմնի օպերատիվ-հետախուզական վարչության պետի տեղակալ, Հակակոռուպցիոնկոմիտեի տարածքային մարմնի հատկապես կարևոր գործերով ավագ քննիչ։
16. Հակակոռուպցիոնկոմիտեում ծառայության առաջատար պաշտոնը դասակարգվում է հետևյալ ենթախմբերի՝ ընդգրկելով հետևյալ պաշտոնները.
17. 1-ին ենթախումբ՝ Հակակոռուպցիոնկոմիտեի կենտրոնական մարմնի քննիչ, Հակակոռուպցիոնկոմիտեի տարածքային մարմնի բաժնի պետ.
18. 2-րդ ենթախումբ Հակակոռուպցիոնկոմիտեի կենտրոնական մարմնի ավագ օպերլիազոր, Հակակոռուպցիոնկոմիտեի տարածքային մարմնի ավագ քննիչ.

3) 3-րդ ենթախումբ՝ Հակակոռուպցիոնկոմիտեի տարածքային մարմնի քննիչ:

1. Հակակոռուպցիոնկոմիտեում ծառայության կրտսեր պաշտոնը դասակարգվում է հետևյալ ենթախմբերի՝ ընդգրկելով հետևյալ պաշտոնները.
2. 1-ին ենթախումբ՝ Հակակոռուպցիոնկոմիտեի տարածքային մարմնի ավագ օպերլիազոր
3. 2-րդ ենթախումբ՝ Հակակոռուպցիոնկոմիտեի կենտրոնական մարմնի օպերլիազոր.
4. 3-րդ ենթախումբ՝ Հակակոռուպցիոնկոմիտեի տարածքային մարմնի օպերլիազոր:

|  |  |
| --- | --- |
| **Հոդված 17.** | **Հակակոռուպցիոն կոմիտեի ծառայողներին ներկայացվող հիմնական պահանջները** |

1. Հակակոռուպցիոնկոմիտեում ծառայության կարող է անցնել Հայաստանի Հանրապետությունում մշտապես բնակվող միայն Հայաստանի Հանրապետության այն քաղաքացին, որը`

1) Հայաստանի Հանրապետությունում բակալավրի կամ դիպլոմավորված մասնագետի բարձրագույն իրավաբանական կրթության որակավորման աստիճան կամ համապատասխան աստիճան օտարերկրյա պետությունում ձեռք բերած, որի ճանաչումն ու համարժեքության հաստատումը Հայաստանի Հանրապետությունում իրականացվել է օրենքով սահմանված կարգով (բացառությամբ կրտսեր պաշտոնների).

2) անցել է պարտադիր զինվորական ծառայություն (բացառությամբ իգական սեռի անձանց կամ սույն հոդվածի 2-րդ մասով նախատեսված դեպքերի) կամ պահեստազորի սպա է.

3) տիրապետում է հայերենին.

4) բավարարում է սույն օրենքով նախատեսված պահանջները.

5) չի տառապում Կառավարության սահմանած ցանկով նախատեսված՝ հանրային ծառայության պաշտոնում նշանակվելուն խոչընդոտող հիվանդությամբ:

2. Հակակոռուպցիոնկոմիտեում պաշտոնի կարող են նշանակվել նաև սույն հոդվածի 1-ին մասի 1-ին կետի պահանջներին չհամապատասխանող, սակայն դիմելու պահին «Զինվորական ծառայության և զինծառայողի կարգավիճակի մասին» օրենքի 21-րդ հոդվածի 1-ին մասով, 5-րդ մասով նախատեսված հիմքերով պարտադիր զինվորական ծառայությունից ազատված կամ 24-րդ հոդվածի համաձայն՝ մինչև 27 տարին լրանալը պարտադիր զինվորական ծառայության զորակոչից տարկետում ստացած և պահեստազորում հաշվառված անձինք, ինչպես նաև «Զինապարտության մասին» օրենքի 12-րդ հոդվածի 1-ին մասի «ե» կետով նախատեսված հիմքերով պարտադիր զինվորական ծառայությունից ազատված անձինք:

3. Հակակոռուպցիոնկոմիտեում ծառայության չի կարող անցնել այն անձը՝

1) որն օրինական ուժի մեջ մտած դատական ակտով ճանաչվել է անգործունակ կամ սահմանափակ գործունակ.

2) որն օրինական ուժի մեջ մտած դատական ակտով զրկվել է հանրային ծառայությունում որևէ պաշտոն զբաղեցնելու իրավունքից.

3) որը դատապարտվել է հանցագործություն կատարելու համար` անկախ դատվածությունը սահմանված կարգով հանված կամ մարված լինելու հանգամանքից.

4) որի նկատմամբ հարուցված է քրեական հետապնդում.

5) որի նկատմամբ առկա է ոչ արդարացնող հիմքով քրեական հետապնդումը դադարեցնելու կամ քրեական հետապնդում չիրականացնելու մասին որոշում.

6) որը չի համապատասխանում սույն հոդվածի 1-ին մասով սահմանված պահանջներին:

4. Հակակոռուպցիոնկոմիտեում պաշտոն զբաղեցնելու սահմանային տարիք է համարվում 60 տարեկանը: Սահմանային տարիքը լրանալուց հետո հակակոռուպցիոնկոմիտեի նախագահը կարող է մինչև 5 տարի ժամկետով երկարաձգել ծառայության ժամկետը: Հակակոռուպցիոնկոմիտեի նախագահի և նախագահի տեղակալի պաշտոնի սահմանային տարիքը համարվում է 65 տարեկանը:

|  |  |
| --- | --- |
| **Հոդված 18.** | **Հակակոռուպցիոն կոմիտեում** **պաշտոնի նշանակելու պայմանները** |

1. Հակակոռուպցիոն կոմիտեի նախագահ կարող է նշանակվել միայն Հայաստանի Հանրապետության քաղաքացի հանդիսացող, Հայաստանի Հանրապետությունում բակալավրի կամ դիպլոմավորված մասնագետի բարձրագույն իրավաբանական կրթության որակավորման աստիճան կամ օտարերկրյա պետությունում համապատասխան աստիճան, որի ճանաչումն ու համարժեքության հաստատումը Հայաստանի Հանրապետությունում իրականացվել է օրենքով սահմանված կարգով,ունեցող անձը, որն ունի քրեական մասնագիտացման դատավորի, դատախազի, քննիչի, հետաքննության կամ օպերատիվ-հետախուզական կամ ֆինանսաբանկային գործունեություն իրականացնող մարմնի, քրեական գործերով ներկայացուցչություն իրականացնող փաստաբանի կամ հակակոռուպցիոն ոլորտում քաղաքականության մշակման առնվազն 5 տարվա ստաժ կամ իրավաբանական գիտությունների թեկնածուի կամ իրավաբանական գիտությունների դոկտորի կոչում և 8 տարվա մասնագիտական աշխատանքային ստաժ։

2. Հակակոռուպցիոն կոմիտեի նախագահի տեղակալ կարող է նշանակվել Հայաստանի Հանրապետության քաղաքացի հանդիսացող, Հայաստանի Հանրապետությունում բակալավրի կամ դիպլոմավորված մասնագետի բարձրագույն իրավաբանական կրթության որակավորման աստիճան կամ օտարերկրյա պետությունում համապատասխան աստիճան, որի ճանաչումն ու համարժեքության հաստատումը Հայաստանի Հանրապետությունում իրականացվել է օրենքով սահմանված կարգով, ունեցող անձը, որն ունի քրեական մասնագիտացման դատավորի, դատախազի, քննիչի, հետաքննության կամ օպերատիվ-հետախուզական կամ ֆինանսաբանկային գործունեություն իրականացնող մարմնի, քրեական գործերով ներկայացուցչություն իրականացնող փաստաբանի կամ հակակոռուպցիոն ոլորտում քաղաքականության մշակման առնվազն 4 տարվա ստաժ կամ իրավաբանական գիտությունների թեկնածուի կամ իրավաբանական գիտությունների դոկտորի կոչում և 6 տարվա մասնագիտական աշխատանքային ստաժ։

3. Հակակոռուպցիոն կոմիտեի տարածքային մարմնի ղեկավար կարող է նշանակվել այն անձը, որը մինչև նշանակումը զբաղեցրել է քննչական ծառայության բարձրագույն, գլխավոր խմբերի կամ վերջին երկու տարին առաջատար խմբի պաշտոններ կամ ունի դատախազի կամ քննիչի առնվազն 4 տարվա ստաժ կամ իրավաբանական գիտությունների թեկնածուի կամ իրավաբանական գիտությունների դոկտորի կոչում և 5 տարվա մասնագիտական աշխատանքային ստաժ։

4. Հակակոռուպցիոն կոմիտեի վարչության պետ կարող է նշանակվել այն անձը, որը մինչև նշանակումը զբաղեցրել է քննչական ծառայության բարձրագույն, գլխավոր խմբերի կամ վերջին երկու տարին առաջատար խմբի պաշտոններ կամ ունի դատախազի կամ քննիչի առնվազն 4 տարվա ստաժ կամ իրավաբանական գիտությունների թեկնածուի կամ իրավաբանական գիտությունների դոկտորի կոչում և 5 տարվա մասնագիտական աշխատանքային ստաժ։

5. Հակակոռուպցիոն կոմիտեի վարչության պետի տեղակալ, Հակակոռուպցիոն կոմիտեի հատկապես կարևոր գործերով ավագ քննիչ կարող է նշանակվել այն անձը, որը մինչև նշանակումը զբաղեցրել է քննչական ծառայության գլխավոր կամ առաջատար խմբերի պաշտոններ կամ ունի դատախազի կամ քննիչի առնվազն 3 տարվա ստաժ կամ իրավաբանական գիտությունների թեկնածուի կամ իրավաբանական գիտությունների դոկտորի կոչում և 5 տարվա մասնագիտական աշխատանքային ստաժ։

6.Հակակոռուպցիոն կոմիտեի բաժնի պետ, ավագ քննիչ կարող է նշանակվել այն անձը, որը մինչև նշանակումը զբաղեցրել է քննչական ծառայության առաջատար խմբերի պաշտոններ կամ ունի դատախազի կամ քննիչի առնվազն 2.5 տարվա ստաժ կամ իրավաբանական գիտությունների թեկնածուի կամ իրավաբանական գիտությունների դոկտորի կոչում և 5 տարվա մասնագիտական աշխատանքային ստաժ:

7. Հակակոռուպցիոն կոմիտեի քննիչ կարող է նշանակվել այն անձը, որն ունի 2 տարվա մասնագիտական աշխատանքային ստաժ` բացառությամբ՝ առաջին կազմի:

8. Հակակոռուպցիոն կոմիտեի կրտսեր պաշտոնում կարող է նշանակվել այն անձը, որն ունի Հայաստանի Հանրապետությունում բակալավրի կամ դիպլոմավորված մասնագետի բարձրագույն իրավաբանական կամ միջին մասնագիտական կրթության կամ որակավորման աստիճան կամ համապատասխան աստիճան օտարերկրյա պետությունում ձեռք բերած, որի ճանաչումն ու համարժեքության հաստատումը Հայաստանի Հանրապետությունում իրականացվել է օրենքով սահմանված կարգով։

9. Հակակոռուպցիոն կոմիտեի գլխավոր, առաջատար և կրտսեր խմբի պաշտոնները համալրվում են սույն օրենքով սահմանված կարգով անցկացվող մրցույթի արդյունքների հիման վրա:

10. Հակակոռուպցիոն կոմիտեի կրտսեր պաշտոններում պաշտոնի նշանակումը, ստորաբաժանման առանձնահատկություններից ելնելով, կարող է իրականացվել նաև արտամրցութային կարգով։

11. Սույն հոդվածի 10-րդ մասով նախատեսված դեպքերում՝ տվյալ պաշտոնում նշանակումը կատարում է Հակակոռուպցիոն կոմիտեի նախագահը՝ պաշտոնը թափուր մնալուց հետո՝ մեկ ամսվա ընթացքում։

12. Հակակոռուպցիոն կոմիտեում թափուր պաշտոնի կարող է նշանակվել պաշտոնակատար, բայց ոչ ավելի, քան մեկ տարի ժամկետով:

|  |  |
| --- | --- |
| **Հոդված 19.** | **Հակակոռուպցիոն կոմիտեում** **պաշտոն զբաղեցնելու համար անցկացվող մրցույթը** |

1. Հակակոռուպցիոն կոմիտեի ծառայողների թեկնածությունների ցուցակը համալրում է մրցութային հանձնաժողովը (այսուհետ՝ Հանձնաժողով):

2. Հանձնաժողովը կազմավորում է հակակոռուպցիոն կոմիտեի նախագահը, իսկ դրա աշխատակարգը հաստատում է Կառավարությունը: Հանձնաժողովը կազմավորվում է 7 անդամից, որոնցից 3-ը իրավաբան-գիտնականներ են, 3-ը` պետական ծառայողներ, իսկ 1-ը՝ քաղաքացիական հասարակության ներկայացուցիչ:

3. Հանձնաժողովը ղեկավարում է հանձնաժողովի նախագահը, որին հանձնաժողովի անդամների թվից նշանակում է Հակակոռուպցիոն կոմիտեի նախագահը:

4. Հակակոռուպցիոն կոմիտեում գլխավոր, առաջատար և կրտսեր խմբի թափուր պաշտոն առաջանալու դեպքում հակակոռուպցիոն կոմիտեի նախագահը նշանակում է մրցույթ պաշտոնը թափուր մնալուց հետո` մեկ ամսվա ընթացքում:

5. Թափուր պաշտոնի մրցույթ անցկացնելու վերաբերյալ հրապարակվում է հայտարարություն մրցույթն անցկացնելուց ոչ ուշ, քան մեկ ամիս առաջ` առնվազն երեք հազար տպաքանակ ունեցող մամուլում, հրապարակային ծանուցումների պաշտոնական ինտերնետային կայքէջում (www.azdarar.am), հակակոռուպցիոն կոմիտեի պաշտոնական ինտերնետային կայքէջում և զանգվածային լրատվության այլ միջոցներով:

6. Մրցույթի հայտարարության ձևը հաստատում է հակակոռուպցիոն կոմիտեի նախագահը:

7.Հակակոռուպցիոն կոմիտեում պաշտոնի անցնելու համար անցկացվող մրցույթին մասնակցելու համար անձը ներկայացնում է՝

1) անձը հաստատող փաստաթուղթ.

2)բարձրագույն կրթությունը հավաստող փաստաթուղթ.

3)կենսագրական տվյալները պարունակող քարտ՝ համապատասխան մասնագիտություն ձեռք բերելուց հետո իր մասնագիտական գործունեության նկարագրությամբ՝ կցելով համապատասխան ապացույցներ (այդ թվում՝ պաշտոնի անձնագիր կամ այլ փաստաթղթեր, որոնք հավաստում են մասնագիտական ստաժ դիտարկվող աշխատանքում աշխատանքային պարտականությունները:)

4) պարտադիր զինվորական ծառայություն անցած լինելու կամ օրենքով նախատեսված կարգով պարտադիր զինվորական ծառայությունից ազատված լինելը կամ տարկետում ունենալը հավաստող փաստաթուղթ (արական սեռի հավակնորդ է).

5) քննչական կոմիտեում ծառայությանը խոչընդոտող ֆիզիկական արատների և հիվանդությունների բացակայության մասին Կառավարության սահմանած կարգով տրված փաստաթուղթ։

6) մրցույթի ընթացքում իր անձնական տվյալների մշակման վերաբերյալ գրավոր համաձայնություն։

8.Հանձնաժողովը մրցույթն անցկացնում է հետևյալ փուլերով՝

1. Փաստաթղթերի ուսումնասիրության փուլ՝ Հանձնաժողովը համադրում է թեկնածուի համապատասխանությունը սույն օրենքով նախատեսված պահանջներին: Թեկնածուն իրավունք ունի պարզաբանումներ տալու իր փաստաթղթերում պարունակվող տեղեկությունների վերաբերյալ: Հանձնաժողովն անձին չի թույլատրում մասնակցել մրցույթի հետագա ընթացքին, եթե նա չի բավարարում սույն օրենքով պաշտոնի անցնելու համար ներկայացվող պահանջները: Մրցույթն անցկացվում է նաև այն դեպքերում, երբ մրցույթին մասնակցելու համար դիմել է մեկ մասնակից:
2. հարցազրույցի փուլ՝Հանձնաժողովի կողմից հարցազրույցի ձևով ստուգվում են մասնակցի մասնագիտական պատրաստվածությունը և գործնական կարողությունները: Հանձնաժողովի անդամները կարող են հարցեր տալ թեկնածուին՝ նրա աշխատանքային ձեռքբերումները, վերլուծական կարողությունները, տարբեր իրավիճակներում վարվեցողությունը, պատասխանատվության զգացումը, հաղորդակցման հմտությունները, տվյալ պաշտոնում նշանակվելու նրա շարժառիքը, ակնկալիքները և այդ պաշտոնը զբաղեցնելու համար անհրաժեշտ այլ անձնական որակները և արժանիքները գնահատելու համար: Հարցազրույցին խորհրդակցական ձայնի իրավունքով կարող է մասնակցել նաև հոգեբան: հանձնաժողովը յուրաքանչյուր մասնակցի համար անցկացնում է քվեարկություն: Հանձնաժողովի յուրաքանչյուր անդամ քվեարկում է կողմ կամ դեմ: Հարցազրույցի արդյունքում Հանձնաժողովը կազմում է այն մասնակիցների ցանկը, ովքեր հավաքել են քվեարկությանը մասնակցած անդամների կեսից ավելի կողմ ձայները:
3. բարեվարքության ստուգման փուլ՝Հանձնաժողովը հարցազրույցի արդյունքների ամփոփումից հետո՝ երեք օրվա ընթացքում, գրավոր դիմում է Կոռուպցիայի կանխարգելման հանձնաժողովին՝ հարցազրույցի փուլը հաղթահարած թեկնածուների բարեվարքության վերաբերյալ ուսումնասիրություն իրականացնելու և խորհրդատվական եզրակացություն ստանալու նպատակով: Կոռուպցիայի կանխարգելման հանձնաժողովը օրենքով սահմանված կարգով մեկշաբաթյա ժամկետում Հանձնաժողովին է ներկայացնում թեկնածուների վերաբերյալ խորհրդատվական եզրակացություն:
4. արդյունքների ամփոփման փուլ՝Հանձնաժողովը Կոռուպցիայի կանխարգելման հանձնաժողովի կողմից տրամադրած խորհրդատվական եզրակացության հիման վրա մեկօրյա ժամկետում կարող է վերանայել թեկնածուների ցանկում ընդգրկված անձանց տվյալները և կազմել մրցույթում հաղթող ճանաչվածների վերջնական ցանկ: Մրցույթում հաղթող ճանաչվածների ցանկում նախապատվության իրավունքով առաջնահերթ ընդգրկվում են Կոռուպցիայի կանխարգելման հանձնաժողովի կողմից դրական եզրակացություն ստացած անձինք: Մրցույթի վերջնական արդյունքները մեկօրյա ժամկետում հրապարակվում են հակակոռուպցիոն կոմիտեի պաշտոնական ինտերնետային կայքէջում:

9. Մասնակիցը մրցույթի արդյունքները հրապարակվելուց հետո նույն օրը կարող է դրանք գրավոր բողոքարկել հակակոռուպցիոն կոմիտեի նախագահին:

10. Մրցույթի արդյունքների հրապարակումից հետո գրավոր բողոքի բացակայության դեպքում համապատասխան Հանձնաժողովը մրցույթում հաղթող ճանաչված մասնակիցների վերաբերյալ եզրակացություն է ներկայացնում հակակոռուպցիոն կոմիտեի նախագահին: Եզրակացությանը կցվում են նաև Կոռուպցիայի կանխարգելման հանձնաժողովի կողմից ներկայացված խորհրդատվական եզրակացությունները:

11. Հակակոռուպցիոն կոմիտեի նախագահը Հանձնաժողովի եզրակացությունը ստանալուց հետո` երեք աշխատանքային օրվա ընթացքում, մրցույթում հաղթող ճանաչված և առավել թվով ձայներ ստացած մասնակցին նշանակում է համապատասխան պաշտոնում: Եթե երկու կամ ավելի մասնակիցներ հավաքում են հավասար ձայներ, ապա որոշիչ դեր է կատարում Կոռուպցիայի կանխարգելման հանձնաժողովի տրամադրած եզրակցությունը:

12. Եթե մասնակիցներից ոչ մեկը չի հավաքել Հանձնաժողովի` քվեարկությանը մասնակցած անդամների կեսից ավելի կողմ ձայներ ու մրցույթում հաղթող չի ճանաչվել, ապա անցկացվում է նոր մրցույթ, որը հայտարարվում և անցկացվում է սույն հոդվածով սահմանված կարգով:

13. Եթե մրցույթին մասնակցելու համար ոչ մի դիմում չի ներկայացվել, կամ դիմողները չեն բավարարում սույն օրենքով պաշտոնի անցնելու համար ներկայացվող պահանջներին, կամ դիմողներից ոչ մեկը չի ներկայացել մրցույթին, ապա մրցույթը համարվում է չկայացած, և անցկացվում է նոր մրցույթ, որը հայտարարվում և անցկացվում է սույն հոդվածով սահմանված կարգով:

**Հոդված 20.**  **Հակակոռուպցիոն կոմիտեի նախագահին պաշտոնի նշանակելը և լիազորությունների դադարեցումը**

1. Հակակոռուպցիոն կոմիտեի նախագահին նշանակում է վարչապետը՝ 8 տարի ժամկետով և սույն օրենքով սահմանված կարգով:
2. Նույն անձը հակակոռուպցիոն կոմիտեի նախագահի պաշտոնում կարող է նշանակվել միայն մեկ անգամ:
3. Հակակոռուպցիոն կոմիտեի նախագահի պաշտոնավարման ժամկետը չի կարող գերազանցել սույն օրենքով սահմանված պաշտոնավարման սահմանային տարիքը՝ անկախ վերանշանակման հանգամանքից:
4. Հակակոռուպցիոն կոմիտեի նախագահի լիազորությունների ժամկետը լրանում է նրա նշանակման օրվան հաջորդող ութերորդ տարվա նույն օրը:
5. Հակակոռուպցիոն կոմիտեի նախագահի լիազորությունները վաղաժամկետ դադարելու դեպքերն են՝

1) պաշտոն զբաղեցնելու առավելագույն տարիքը լրանալը.

2) Հայաստանի Հանրապետության քաղաքացիությունը կորցնելը.

3) դատարանի՝ օրինական ուժի մեջ մտած վճռի հիման վրա նրան անհայտ բացակայող կամ մահացած ճանաչելը.

4) նրա մահը.

5) սույն օրենքով սահմանված սահմանափակումներից որևէ մեկի ի հայտ գալը.

6) նրա նկատմամբ կայացված դատարանի` օրինական ուժի մեջ մտած մեղադրական դատավճռի առկայությունը.

7) նրա նկատմամբ կայացված ՝ ոչ արդարացնող հիմքով քրեական հետապնդումը դադարեցնելու կամ քրեական հետապնդում չիրականացնելու մասին որոշման առկայությունը.

8) հրաժարականի դիմում ՀՀ վարչապետին ներկայացնելը և վերջինիս կողմից այն հաստատելը:

1. Հակակոռուպցիոն կոմիտեի նախագահի լիազորությունները կարող են դադարեցվել, եթե՝
   1. նա պաշտոնավարման ընթացքում ձեռք է բերել հիվանդություն, որը տևական ժամանակահատվածով խոչընդոտում է կամ խոչընդոտելու է իր պաշտոնեական պարտականությունների կատարմանը.
   2. նա խախտել է «Հանրային ծառայության մասին» օրենքով սահմանված անհամատեղելիության պահանջները.
   3. նա խախտել է քաղաքական գործունեությամբ զբաղվելու արգելքը.
   4. ի հայտ են եկել փաստեր առ այն, որ նա նշանակման պահին չի համապատասխանել ներկայացվող պահանջներին:

**Հոդված 21. Մրցութային խորհրդի աշխատանքների կազմակերպումը և գործառույթները**

1. Հակակոռուպցիոն կոմիտեի նախագահի պաշտոնում թեկնածուների ընտրության համար ձևավորում է մրցութային խորհուրդ (այսուհետ` Խորհուրդ): Բացառառությամբ Հակակոռուպցիոն կոմիտեի նախագահի պաշտոնն առաջին անգամ համալրելու նպատակով մրցույթ անցկացնելուն՝ մրցութային խորհուրդը ձևավորվում է կոմիտեի նախագահի պաշտոնավարման ժամկետը լրանալուց ոչ ուշ քան 2 ամիս առաջ, կամ վերջինիս պարտականությունները վաղաժամկետ դադարելուց հետո 14 օրյա ժամկետում:
2. Խորհուրդը կազմվում է Կառավարության, Ազգային ժողովի, Բարձրագույն դատական խորհրդի, Մարդու իրավունքների պաշտպանի և քաղաքացիական հասարակության կողմից առաջադրած մեկական թեկնածուներից։
3. Քաղաքացիական հասարակության ներկայացուցչի ներգրավման կարգը հաստատում է Կառավարությունը:
4. Խորհրդի անդամ կարող է նշանակվել բարձրագույն կրթությամբ, բարձր մասնագիտական ​​և բարոյական հատկանիշներ ունեցող յուրաքանչյուր ոք, ով ունի առնվազն տասը տարվա աշխատանքային ստաժ, որից առնվազն հինգ տարին՝ քաղաքական, ինքնավար, վարչական կամ օրենքով ստեղծված պետական մարմնի անդամի պաշտոններում կամ կազմակերպման, ղեկավարման, վերահսկման, համակարգման գործառույթներ ունեցող այլ պաշտոններում (անկախ պետական կամ մասնավոր ոլորտում կատարած աշխատանքից), ինչպես նաև միջազգային կազմակերպություններում:
5. Խորհուրդը համարվում է ձևավորված դրանում առնվազն երեք անդամի ներգրավումից հետո:
6. Խորհրդի նիստերը բաց են քաղաքացիական հասարակության, զանգվածային լրատվության միջոցների ներկայացուցիչների համար: Խորհրդի նիստերը տեսաձայնագրվում են:
7. Խորհրդի նիստերի անցկացման վերաբերյալ տեղակատվությունը հրապարակվում է Վարչապետի աշխատակազմի պաշտոնական կայքէջում, ոչ ուշ քան նիստի անցկացումից 48 ժամ առաջ:
8. Խորհրդի աշխատանքները կազմակերպում է Վարչապետի աշխատակազմը:
9. Խորհրդի նիստն իրավազոր է Խորհրդի առնվազն երեք անդամի մասնակցության դեպքում: Խորհրդի առաջին նիստը վարում է Խորհրդի՝ նիստին մասնակցող տարիքով ավագ անդամը:
10. Խորհրդի անդամներն իրենց կազմից ընտրում են նախագահ և քարտուղար:
11. Խորհուրդը՝
12. սահմանում է իր գործունեության աշխատակարգը.
13. ապահովում է մրցույթի անցկացման պայմանների և ժամկետների վերաբերյալ տեղեկատվություն.
14. համադրում է թեկնածուի համապատասխանությունը սույն օրենքով նախատեսված պահանջներին (փաստաթղթերի գնահատման փուլ).
15. փաստաթղթերի գնահատման փուլի արդյունքում ընտրում է հարցազրույցի փուլ անցած թեկնածուների.
16. դիմում է Կոռուպցիայի կանխարգելման հանձնաժողովին՝ հարցազրույցի փուլ անցած թեկնածուների բարեվարքության վերաբերյալ ուսումնասիրություն իրականացնելու և խորհրդատվական բնույթի եզրակացություն ներկայացնելու նպատակով:
17. հարցազրույցի փուլի ավարտից հետո՝ Կոռուպցիայի կանխարգելման հանձնաժողովի կողմից խորհրդատվական բնույթի եզրակացությունն ստանալու պահից մեկօրյա ժամկետում բաց քվեարկության արդյունքում ընտրում է ներկայացվող պահանջներին առավելագույնս համապատասխանող մրցույթում հաղթող ճանաչված առնվազն երկու մասնակից՝ բացառությամբ այն դեպքերի, երբ մրցույթին մասնակցելու հայտ է ներկայացրել մեկ թեկնածու.
18. կազմում և Վարչապետին է ներկայացնում մրցույթում հաղթող ճանաչվածների ցուցակը՝ միաժամանակ այն հրապարակելով զանգվածային լրատվության միջոցներով:
19. մրցույթում հաղթող չճանաչվելու դեպքում ոչ ուշ, քան երեսնօրյա ժամկետում անց է կացնում նոր մրցույթ:

13. Վարչապետը Հակակոռուպցիոն նախագահի պաշտոնում կատարում է նշանակում Խորհրդի կողմից թեկնածուներին ներկայացնելուց հետո տասնօրյա ժամկետում:

|  |  |
| --- | --- |
| **Հոդված 22.** | **Հակակոռուպցիոն կոմիտեի այլ պաշտոններում նշանակելը** |

1. Հակակոռուպցիոն կոմիտեի նախագահի տեղակալներին Հակակոռուպցիոն կոմիտեի նախագահի առաջարկությամբ նշանակում է վարչապետը։
2. Հակակոռուպցիոն կոմիտեի մյուս ծառայողներին պաշտոնի նշանակում և պաշտոնից ազատում է հակակոռուպցիոն կոմիտեի նախագահը:
3. Հակակոռուպցիոն կոմիտեում նախատեսվում են նաև քաղաքացիական ծառայության և տեխնիկական սպասարկում իրականացնող անձանց պաշտոններ:
4. Հակակոռուպցիոն կոմիտեում աջակցող մասնագիտական գործառույթներ իրականացնող անձինք քաղաքացիական ծառայողներ են:
5. Հակակոռուպցիոն կոմիտեում քաղաքացիական ծառայողներին պաշտոնի նշանակում և պաշտոնից ազատում է Հակակոռուպցիոն կոմիտեի նախագահը:
6. Հակակոռուպցիոն կոմիտեում տեխնիկական սպասարկում իրականացնող անձանց աշխատանքի ընդունում և աշխատանքից ազատում է Հակակոռուպցիոն կոմիտեի գլխավոր քարտուղարը՝ Հայաստանի Հանրապետության աշխատանքային օրենսդրությամբ սահմանված կարգով:
7. Հակակոռուպցիոն կոմիտեի բոլոր աշխատակիցներընախքան նշանակվելն անցնում են բարեվարքության և կոռուպցիոն գործարքներում ներգրավվածության վերաբերյալ ուսումնասիրություն:

|  |  |
| --- | --- |
| **Հոդված 23.** | **Հակակոռուպցիոն կոմիտեի** **ծառայողի երդումը** |

1. Հակակոռուպցիոն կոմիտեում առաջին անգամ պաշտոնի նշանակվող անձինք հակակոռուպցիոն կոմիտեի նախագահի սահմանած կարգով Հայաստանի Հանրապետության դրոշի առջև տալիս են հետևյալ բովանդակությամբ երդում.

«Ես՝ (անուն, հայրանուն, ազգանուն), ծառայության անցնելով հակակոռուպցիոն կոմիտեում, երդվում եմ`

հավատարմորեն ծառայել Հայաստանի Հանրապետության ժողովրդին, խստագույնս պահպանել Հայաստանի Հանրապետության Սահմանադրությունը և օրենքները, կոռուպցիոն բնույթի հանցավոր ոտնձգություններից պաշտպանել մարդու և քաղաքացու իրավունքներն ու ազատությունները, հասարակական կարգը, անվտանգությունն ու սահմանադրական կարգը, նպաստել հասարակությունում կոռուպցիայի դեմ զրո հանդուրժողականության ձևավորմանը, անվերապահորեն և բարեխղճորեն կատարել իմ պարտականությունները»:

2. Հակակոռուպցիոն կոմիտեի ծառայողը երդում տալիս է մեկ անգամ` անհատական կարգով, երդման տեքստն ընթերցելու միջոցով:

3. Հակակոռուպցիոն կոմիտեի ծառայողը ստորագրում է իր ընթերցած երդման տեքստը, որը պահպանվում է նրա անձնական գործում:

|  |  |
| --- | --- |
| **Հոդված 24.** | **Հակակոռուպցիոն կոմիտեի** **ծառայողի նկատմամբ կիրառվող սահմանափակումները** |

1. Հակակոռուպցիոն կոմիտեի ծառայողի նկատմամբ կիրառվում են «Հանրային ծառայության մասին» օրենքով նախատեսված սահմանափակումները:

|  |  |
| --- | --- |
| **Հոդված 25.** | **Հակակոռուպցիոն կոմիտեի** **ծառայողին պաշտոնից ազատելը** |

1. Հակակոռուպցիոն կոմիտեի ծառայողը պաշտոնից ազատվում է՝

1) Հայաստանի Հանրապետության քաղաքացիության դադարեցման դեպքում.

2) անձնական նախաձեռնությամբ՝ գրավոր դիմումի հիման վրա.

3) սույն օրենքով նախատեսված սահմանային տարիքը լրանալու կապակցությամբ, եթե սույն օրենքով սահմանված կարգով այն չի երկարաձգվել.

4) հաստիքների կրճատման, հակակոռուպցիոն կոմիտեի լուծարման կամ վերակազմակերպման դեպքում, եթե հակակոռուպցիոն կոմիտեում ծառայողին համապատասխան պաշտոնում նշանակելը հնարավոր չէ, և հաստիքների կրճատումը պայմանավորված է հաստիքների ընդհանուր թվի կրճատմամբ.

5) հիվանդության կամ ֆիզիկական արատի պատճառով ծառայությանը ոչ պիտանի լինելու դեպքում.

6) օրինական ուժի մեջ մտած դատական ակտով անգործունակ կամ սահմանափակ գործունակ ճանաչվելու դեպքում.

7) եթե նրա նկատմամբ հարուցված քրեական հետապնդումը դադարեցվել է կամ քրեական հետապնդում չի իրականացվել ոչ արդարացնող հիմքով.

8) նրա նկատմամբ դատարանի մեղադրական դատավճիռն օրինական ուժի մեջ մտնելու դեպքում.

9) նրա նկատմամբ պաշտոնից ազատում կարգապահական տույժ նշանակելու դեպքում կամ մեկ տարվա ընթացքում երկու նկատողություն կամ մեկ խիստ նկատողություն ունեցող ծառայողի կողմից կագապահական խախտում կատարելու դեպքում.

10) ժամանակավոր անաշխատունակության հետևանքով ավելի քան 120 օր անընդմեջ կամ վերջին տասներկու ամսվա ընթացքում ավելի քան 140 օր ծառայության չներկայանալու դեպքում` չհաշված հղիության և ծննդաբերության կամ երեխային խնամելու համար արձակուրդը.

11) քաղաքական կամ հայեցողական պաշտոններում ընտրվելու կամ նշանակվելու դեպքում.

12) ատեստավորման արդյունքներով զբաղեցրած պաշտոնին նրա չհամապատասխանելու դեպքում.

13) սույն օրենքով նախատեսված ատեստավորմանը երկու անգամ անընդմեջ անհարգելի պատճառներով չներկայանալու դեպքում.

14) սույն օրենքով հակակոռուպցիոն կոմիտեի ծառայողների նկատմամբ կիրառվող սահմանափակումները խախտելու դեպքում.

15) սույն օրենքի պահանջների խախտմամբ պաշտոնի նշանակված լինելու դեպքում:

2. Հակակոռուպցիոն կոմիտեի ծառայողի պարտականությունները համարվում են դադարած նրա մահվան դեպքում:

|  |  |
| --- | --- |
| **Հոդված 26.** | **Հակակոռուպցիոն կոմիտեի** **ծառայողների դասային աստիճանները** |

1. Հակակոռուպցիոնկոմիտեի ծառայողներին շնորհվում են հետևյալ դասային աստիճանները.

1) արդարադատության երկրորդ դասի պետական խորհրդական.

2) արդարադատության երրորդ դասի պետական խորհրդական.

3) արդարադատության առաջին դասի խորհրդական.

4) արդարադատության երկրորդ դասի խորհրդական.

5) արդարադատության երրորդ դասի խորհրդական.

6) առաջին դասի խորհրդական.

7) երկրորդ դասի խորհրդական.

8) երրորդ դասի խորհրդական:

2. Արդարադատության երկրորդ դասի պետական խորհրդականի և արդարադատության երրորդ դասի պետական խորհրդականի դասային աստիճանները բարձրագույն դասային աստիճաններ են, որոնք շնորհվում են «Հանրային ծառայության մասին» օրենքով սահմանված կարգով:

3. Հակակոռուպցիոնկոմիտեի ծառայողների մյուս դասային աստիճանները շնորհում է հակակոռուպցիոնկոմիտեի նախագահը:

4. Հակակոռուպցիոնկոմիտեի ծառայողներին դասային աստիճանները շնորհվում են անհատական կարգով` ցմահ:

5. Սույն օրենքի 25-րդ հոդվածի 1-ին մասի 8-րդ, 9-րդ և 15-րդ կետերով նախատեսված հիմքերով պաշտոնից ազատվելու դեպքում հակակոռուպցիոնկոմիտեիծառայողը կարող է զրկվել հակակոռուպցիոնկոմիտեումծառայության դասային աստիճանից` տվյալ դասային աստիճանը շնորհելու իրավասություն ունեցող պաշտոնատար անձի որոշմամբ:

|  |  |
| --- | --- |
| **Հոդված 27.** | **Հակակոռուպցիոն կոմիտեի ծառայողների պաշտոններին համապատասխանող դասային աստիճանները** |

1. Հակակոռուպցիոնկոմիտեի նախագահի պաշտոնին համապատասխանող դասային աստիճանի վերին սահմանն արդարադատության երկրորդ դասի պետական խորհրդականի դասային աստիճանն է, իսկ ստորին սահմանը՝ արդարադատության երրորդ դասի պետական խորհրդականի:

2. Հակակոռուպցիոնկոմիտեի նախագահի տեղակալի պաշտոնին համապատասխանող դասային աստիճանի վերին սահմանն արդարադատության երրորդ դասի պետական խորհրդականի դասային աստիճանն է, իսկ ստորին սահմանը՝ արդարադատության առաջին դասի խորհրդականի:

3. Գլխավոր խմբի առաջին ենթախմբի պաշտոններին համապատասխանող դասային աստիճանի վերին սահմանն արդարադատության առաջին դասի խորհրդականի դասային աստիճանն է, իսկ ստորին սահմանը՝ արդարադատության երկրորդ դասի խորհրդականի:

4. Գլխավոր խմբի երկրորդ ենթախմբի պաշտոններին համապատասխանող դասային աստիճանի վերին սահմանն արդարադատության երկրորդ դասի խորհրդականի դասային աստիճանն է, իսկ ստորին սահմանը՝ արդարադատության երրորդ դասի խորհրդականի:

5. Առաջատար խմբի առաջին ենթախմբի պաշտոններին համապատասխանող դասային աստիճանի վերին սահմանն արդարադատության երրորդ դասի խորհրդականի դասային աստիճանն է:

6. Առաջատար խմբի երկրորդ ենթախմբի պաշտոններին համապատասխանող դասային աստիճանի վերին սահմանն առաջին դասի խորհրդականի դասային աստիճանն է:

7. Այլ մարմիններում հանրային ծառայություն անցած (աշխատած) և զինվորական կամ հատուկ կոչում (դասային աստիճան, որակավորման դաս) ունեցող անձանց հակակոռուպցիոնկոմիտեում պաշտոնի նշանակելիս նրանց զինվորական կամ հատուկ կոչումը (դասային աստիճան, որակավորման դաս) համապատասխանեցվում է հակակոռուպցիոն կոմիտեի ծառայողի դասային աստիճանին: Զինվորական կամ հատուկ կոչումների (դասային աստիճանների, որակավորման դասերի) համապատասխանությունը սույն օրենքով սահմանված դասային աստիճաններին սահմանում է Կառավարությունը:

|  |  |
| --- | --- |
| **Հոդված 28.** | **Դասային աստիճանների շնորհման ժամկետները** |

1. Երրորդ դասի խորհրդականի դասային աստիճանն սկզբնական դասային աստիճան է և շնորհվում է հակակոռուպցիոնկոմիտեում պաշտոնի նշանակվելիս, բացառությամբ սույն օրենքի 27-րդ հոդվաժի 5-րդ մասով սահմանված դեպքի: Հակակոռուպցիոն կոմիտեում մյուս պաշտոններում նշանակվելիս ծառայողին շնորհվում է սույն օրենքի 27ր-դ հոդվածով սահմանված` տվյալ պաշտոնին համապատասխանող նվազագույն դասային աստիճանը:

2. Եթե սույն օրենքի 27-րդ հոդվածի 5-րդ մասով սահմանված դասային աստիճանի համապատասխանեցման արդյունքում այն ավելի բարձր է Հակակոռուպցիոն կոմիտեում տվյալ պաշտոնին նշանակվելու համար սույն օրենքի 27րդ հոդվածով սահմանված առավելագույն դասային աստիճանից, ապա շնորհվում է տվյալ պաշտոնի համար սահմանված առավելագույն դասային աստիճանից մեկ աստիճան բարձր դասային աստիճան:

3. Հակակոռուպցիոնկոմիտեի ծառայողներին դասային աստիճանները շնորհվում են հերթականության կարգով, զբաղեցրած պաշտոնի համար սահմանված առավելագույն դասային աստիճանի սահմաններում, նախորդ դասային աստիճանում ծառայության սահմանված ժամկետը լրանալուց հետո` 15 օրվա ընթացքում, բացառությամբ սույն օրենքով նախատեսված դեպքերի:

4. Սույն օրենքով սահմանված կարգով հերթական դասային աստիճանի շնորհման համար սահմանվում են ծառայության հետևյալ ժամկետները.

1) երրորդ դասի խորհրդականի դասային աստիճան ունեցողի համար` 2 տարի.

2) երկրորդ դասի խորհրդականի դասային աստիճան ունեցողի համար` 3 տարի.

3) առաջին դասի խորհրդականի դասային աստիճան ունեցողի համար` 3 տարի.

4) արդարադատության երրորդ դասի խորհրդականի դասային աստիճան ունեցողի համար` 4 տարի.

5) արդարադատության երկրորդ դասի դասային աստիճան ունեցողի համար` 5 տարի:

5. Արդարադատության առաջին դասի խորհրդականի դասային աստիճան ունեցող ծառայողին բարձրագույն դասային աստիճան շնորհելու համար ծառայության ժամկետ չի սահմանվում:

6. Նախորդ դասային աստիճանը կրելու ժամկետը հաշվարկվում է այդ դասային աստիճանը շնորհելու մասին իրավական ակտն ստորագրելու հաջորդ օրվանից, իսկ սույն օրենքի 27-րդ հոդվածի 5-րդ մասով սահմանված դասային աստիճանի համապատասխանեցման արդյունքում` զինվորական կամ այլ հատուկ կոչման շնորհման իրավական ակտի ստորագրման հաջորդ օրվանից:

7. Հակակոռուպցիոնկոմիտեի ծառայողի հերթական դասային աստիճանի շնորհումը հետաձգվում է, եթե`

1) ատեստավորումից հետո որոշում է ընդունվել ատեստավորումը հետաձգելու և նրան վերապատրաստման գործուղելու մասին.

2) նա ունի կարգապահական տույժ.

3) նրա նկատմամբ հարուցվել է քրեական հետապնդում կամ կատարվում է ծառայողական քննություն:

8. Հերթական դասային աստիճանի շնորհման հետաձգման՝ սույն հոդվածի 7-րդ մասով սահմանված հիմքերը վերանալուց հետո՝ 15-օրյա ընթացքում, Հակակոռուպցիոնկոմիտեի ծառայողին շնորհվում է հերթական դասային աստիճանը:

**ԳԼՈՒԽ 5**

***ՀԱԿԱԿՈՌՈՒՊՑԻՈՆ ԿՈՄԻՏԵԻ ԾԱՌԱՅՈՂԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ, ԱՏԵՍՏԱՎՈՐՈՒՄԸ, ՎԵՐԱՊԱՏՐԱՍՏՈՒՄԸ ԵՎ ՊԱՏԱՍԽԱՆԱՏՎՈՒԹՅՈՒՆԸ***

**Հոդված 29. Հակակոռուպցիոն կոմիտեի ծառայողի իրավունքները**

1. Հակակոռուպցիոն կոմիտեի ծառայողն իրավունք ունի՝
   1. ծանոթանալու իր անձնական գործի բոլոր նյութերին, իր գործունեության գնահատագրերին և այլ փաստաթղթերի, ինչպես նաև ներկայացնելու պարզաբանումներ.
   2. սահմանված կարգով ստանալու ծառայողական պարտականությունների կատարման համար անհրաժեշտ տեղեկություններ և նյութեր.
   3. իր իրավասության սահմաններում քննարկելու հարցեր և ընդունելու որոշումներ.
   4. ստանալու օրենքով նախատեսված վարձատրություն, հավելավճարներ և այլ վճարներ.
   5. իրավական պաշտպանության, սոցիալական պաշտպանության և ապահովության.
   6. սահմանված կարգով մասնակցելու ծառայողական առաջխաղացմանը և ստանալու իր պաշտոնին համապատասխանող ավելի բարձր դասային աստիճան.
   7. սահմանված կարգով վերապատրաստվելու պետական բյուջեի, ինչպես նաև Հայաստանի Հանրապետության օրենսդրությամբ չարգելված այլ միջոցների հաշվին.
   8. ներկայացնելու առաջարկություններ հակակոռուպցիոն կոմիտեի գործունեության կատարելագործման վերաբերյալ:
2. Հակակոռուպցիոն կոմիտեի ծառայողն ունի օրենքով և այլ իրավական ակտերով սահմանված այլ իրավունքներ:
3. Հակակոռուպցիոն կոմիտեի ծառայողները և նրա ընտանիքի անդամները գտնվում են պետության պաշտպանության ներքո: Հակակոռուպցիոն կոմիտեի ծառայողի, նրա ընտանիքի անդամների կամ նրա զբաղեցրած բնակելի և ծառայողական տարածքների անձեռնմխելիության նկատմամբ ոչ իրավաչափ ներգործության սպառնալիքի դեպքում անվտանգությունն ապահովելու նպատակով Հակակոռուպցիոն կոմիտեի ծառայողն իրավունք ունի դիմել Հակակոռուպցիոն կոմիտեի նախագահին:

**Հոդված 30. Հակակոռուպցիոն կոմիտեի ծառայողի պարտականությունները**

|  |  |
| --- | --- |
|  |  |

* + 1. Հակակոռուպցիոն կոմիտեի ծառայողը պարտավոր է՝
    2. տիրապետել զբաղեցրած պաշտոնում իր իրավունքներն ու պարտականությունները սահմանող իրավական ակտերին.
    3. կատարել Սահմանադրության, օրենքների և այլ իրավական ակտերի պահանջները.
    4. ապահովել պահանջվող մասնագիտական որակավորում և գործնական հմտություններ.
    5. իր լիազորություններն իրականացնելիս ապահովել մարդու և քաղաքացու իրավունքների ու օրինական շահերի պաշտպանությունը.
    6. պահպանել ծառայողական կարգապահությունը.
    7. պահպանել պետական, ծառայողական կամ օրենքով պահպանվող այլ գաղտնիք պարունակող փաստաթղթերի հետ աշխատելու համար սահմանված պահանջները, այդ թվում` պաշտոնավարումը դադարեցնելուց հետո.
    8. հակակոռուպցիոն կոմիտեի նախագահի սահմանած կարգով իրականացնել հերթապահություն.
    9. սույն օրենքով սահմանված կարգով և ժամկետներում անցնել ատեստավորում և վերապատրաստում.
    10. պահպանել սույն օրենքով հակակոռուպցիոն կոմիտեի ծառայողի համար սահմանված սահմանափակումները և անհամատեղելիության պահանջները:
    11. Հակակոռուպցիոն կոմիտեի ծառայողն ունի օրենքով սահմանված այլ պարտականություններ:

**Հոդված 31. Հակակոռուպցիոն կոմիտեի ծառայողի նկատմամբ կիրառվող խրախուսման միջոցները**

1. Երկարամյա ծառայության, ինչպես նաև ծառայողական պարտականությունները և առաջադրանքները պատշաճ կատարելու և առանձնակի ցուցանիշների համար հակակոռուպցիոն կոմիտեի ծառայողի նկատմամբ կարող են կիրառվել խրախուսման հետևյալ միջոցները.

1. շնորհակալության հայտարարում.
2. միանվագ դրամական պարգևատրում.
3. հուշանվերով պարգևատրում.
4. լրացուցիչ վճարովի տասնօրյա արձակուրդի տրամադրում.
5. մեդալով կամ կրծքանշանով պարգևատրում.
6. արտահերթ դասային աստիճանի շնորհում.
7. տվյալ պաշտոնի համար նախատեսված դասային աստիճանի վերին սահմանից մեկ աստիճան բարձր դասային աստիճանի շնորհում:

2. Հակակոռուպցիոն կոմիտեի ծառայողի նկատմամբ, որպես խրախուսանք, կարող է կիրառվել նախկինում նշանակված կարգապահական տույժը ժամկետից շուտ հանելը:

3. Սույն հոդվածի 1-ին մասի 6-րդ կետով նախատեսված խրախուսման միջոցը հակակոռուպցիոն կոմիտեի ծառայողի նկատմամբ ծառայության ամբողջ ընթացքում կարող է կիրառվել մեկ անգամ:

4. Սույն հոդվածի 1-ին մասի 1-5-րդ կետերով սահմանված խրախուսման տեսակները կիրառում է Հակակոռուպցիոն կոմիտեի նախագահը:

5. Սույն հոդվածի 1-ին մասի 6-7-րդ կետերով սահմանված խրախուսման տեսակը կիրառում է նման դասային աստիճան շնորհելու իրավասություն ունեցող պաշտոնատար անձը:

6. Հակակոռուպցիոն կոմիտեի ծառայողի նկատմամբ սույն հոդվածի 2-րդ մասով նախատեսված խրախուսման միջոցը կիրառում է կարգապահական տույժ նշանակած մարմինը կամ պաշտոնատար անձը:

7. Հակակոռուպցիոն կոմիտեի գլխավոր և առաջատար պաշտոնների խմբերում պաշտոն զբաղեցնող ծառայողներին խրախուսման ներկայացնելու կարգը սահմանում է հակակոռուպցիոն կոմիտեի նախագահը:

**Հոդված 32. Հակակոռուպցիոն կոմիտեի գործունեությանն օժանդակող անձանց պարգևատրումը**

1. Հակակոռուպցիոն կոմիտեի գործունեությանն օժանդակող անձինք հակակոռուպցիոն կոմիտեի նախագահի կողմից կարող են պարգևատրվել շնորհակալագրով, հուշանվերով, դրամական պարգևատրմամբ:

2. Հակակոռուպցիոն կոմիտեի գործունեությանն օժանդակող անձանց պարգևատրման կարգը սահմանում է հակակոռուպցիոն կոմիտեի նախագահը:

**Հոդված 33. Հակակոռուպցիոն կոմիտեի ծառայողի կարգապահական պատասխանատվության հիմքերը**

1. Հակակոռուպցիոն կոմիտեի ծառայողին կարգապահական պատասխանատվության ենթարկելու հիմքերն են՝

* 1. Հակակոռուպցիոն կոմիտեի ծառայողի վարքագծի կաննոները խախտելը.
  2. իր լիազորություններն իրականացնելիս օրենքը կոպիտ կամ պարբերաբար խախտելը.
  3. սույն օրենքով նախատեսված պարտականությունները չկատարելը կամ ոչ պատշաճ կատարելը.
  4. աշխատանքային ներքին կարգապահական կանոնները պարբերաբար խախտելը.
  5. սույն օրենքով սահմանված սահմանափակումները կամ անհամատեղելիության պահանջները չպահպանելը:

2. Հակակոռուպցիոն կոմիտեի ծառայողի վարքագծի կաննոները սահմանում է Հակակոռուպցիոն կոմիտեի նախագահը՝ Կոռուպցիայի կանխարգելման հանձնաժողովի սահմանած տիպային կանոնների հիման վրա։

**Հոդված 34. Հակակոռուպցիոն կոմիտեի ծառայողի նկատմամբ կիրառվող կարգապահական տույժերը**

1. Կարգապահական խախտման ծանրությունից ելնելով` հակակոռուպցիոն կոմիտեի ծառայողի նկատմամբ կարող են կիրառվել հետևյալ կարգապահական տույժերը.

1) զգուշացում.

2) նկատողություն.

3) խիստ նկատողություն.

4) դասային աստիճանի իջեցում` մեկ աստիճանով.

5) պաշտոնի իջեցում` մեկ աստիճանով.

6) ծառայությունից ազատում:

2. Սույն հոդվածի 1-ին մասով նախատեսված կարգապահական տույժերը հակակոռուպցիոն կոմիտեի ծառայողի նկատմամբ կիրառում է նրան պաշտոնում նշանակելու իրավասություն ունեցող մարմինը կամ պաշտոնատար անձը:

3. Սույն հոդվածի 1-ին մասի 4-րդ կետով նախատեսված կարգապահական տույժը բարձրագույն դասային աստիճան ունեցող հակակոռուպցիոն կոմիտեի ծառայողի նկատմամբ չի կիրառվում:

**Հոդված 35. Հակակոռուպցիոն կոմիտեի ծառայողին կարգապահական պատասխանատվության ենթարկելու կարգը**

1. Կարգապահական խախտման փաստի առթիվ հակակոռուպցիոն կոմիտեի ծառայողի նկատմամբ կարգապահական վարույթ կարող է հարուցվել կարգապահական հանձնաժողովի որոշմամբ՝ կոմիտեի նախագահի, նրա տեղակալի կամ կարգապահական հանձնաժողովի որևէ անդամի միջնորդությամբ:

2. Եթե կարգապահական վարույթը հարուցվել է կարգապահական հանձնաժողովի անդամներից մեկի նկատմամբ, ապա նրա մասնակցությունը հանձնաժողովի աշխատանքներին կասեցվում է մինչև համապատասխան որոշում ընդունելը:

3. Հակակոռուպցիոն կոմիտեի ծառայողն իրավունք ունի բացատրություն տալու իր նկատմամբ հարուցված կարգապահական վարույթի առնչությամբ:

4. Կարգապահական վարույթը հարուցվում է կարգապահական խախտում հայտնաբերելու օրվանից հետո` 30-օրյա ժամկետում, բայց ոչ ուշ, քան այն կատարելու օրվանից 12 ամիս հետո:

5. Կարգապահական վարույթի տևողությունը չի կարող գերազանցել երեք շաբաթը, բացառությամբ հակակոռուպցիոն կոմիտեի ծառայողի բացակայության դեպքերի: Այդ դեպքերում կարգապահական վարույթի տևողությունը կարող է երկարաձգվել հակակոռուպցիոն կոմիտեի ծառայողի բացակայության ժամանակահատվածով:

6. Եթե մինչև կարգապահական վարույթ հարուցելը կամ կարգապահական վարույթ հարուցելուց հետո պարզվել է, որ առկա է հակակոռուպցիոն կոմիտեի տվյալ ծառայողի մասնակցությամբ կամ նրա կատարած ենթադրյալ հանցագործության դեպք, ապա կարգապահական վարույթի հարուցումը հետաձգվում է, իսկ հարուցված կարգապահական վարույթը կասեցվում է մինչև համապատասխան նյութերի նախապատրաստման կամ քրեական գործի քննության ավարտը:

7. Սույն օրենքի 34-րդ հոդվածի 1-ին մասի 1-3-րդ կետերով նախատեսված դեպքերում կարգապահական տույժը նշանակվում է կարգապահական վարույթի ավարտից հետո` եռօրյա ժամկետում:

8. Սույն օրենքի 34-րդ հոդվածի 1-ին մասի 4-6-րդ կետերով նախատեսված դեպքերում կարգապահական վարույթի ավարտից հետո` մեկշաբաթյա ժամկետում, հակակոռուպցիոն կոմիտեի նախագահը հարցը ներկայացնում է կարգապահական հանձնաժողովի քննարկմանը:

9. Կարգապահական հանձնաժողովը կարգապահական խախտման հարցը քննելիս քվեարկությամբ որոշում է կարգապահական խախտման փաստի առկայությունը, կատարված խախտման մեջ հակակոռուպցիոն կոմիտեի ծառայողի մեղավորության հարցը, իսկ համապատասխան միջնորդության դեպքում՝ նաև տվյալ իրավիճակում «պաշտոնից ազատում» կարգապահական տույժ կիրառելու հնարավորության հարցը:

10. Կարգապահական տույժի մասին հակակոռուպցիոն կոմիտեի ծառայողը իրազեկվում է ոչ ուշ, քան կարգապահական տույժ նշանակելուց հետո` եռօրյա ժամկետում:

11. Մեկ կարգապահական վարույթի շրջանակներում, անգամ եթե հակակոռուպցիոն կոմիտեի նույն ծառայողը կատարել է մի քանի կարգապահական խախտում, ծառայողի նկատմամբ կարող է նշանակվել միայն մեկ կարգապահական տույժ:

12. Եթե հակակոռուպցիոն կոմիտեի ծառայողը կարգապահական տույժ նշանակելու օրվանից հետո` մեկ տարվա ընթացքում, նոր կարգապահական տույժի չի ենթարկվել, ապա նա համարվում է տույժ չունեցող:

13. Հակակոռուպցիոն կոմիտեի ծառայողն իրավունք ունի իր նկատմամբ նշանակված կարգապահական տույժի մասին որոշումն օրենքով սահմանված կարգով բողոքարկել դատարան:

14. Կարգապահական տույժի ենթարկված հակակոռուպցիոն կոմիտեի ծառայողը չի ազատվում նույն արարքի համար օրենքով սահմանված քաղաքացիական, վարչական կամ քրեական պատասխանատվությունից՝ բացառությամբ այն դեպքերի, երբ կարգապահական տույժը կիրառվել է առաքինության ստուգման շրջանակներում բացահայտված դեպքի վերաբերյալ:

**Հոդված 36. Հակակոռուպցիոն կոմիտեի ծառայողի ատեստավորումը**

1. Հակակոռուպցիոն կոմիտեի ծառայողի ատեստավորումն անցկացվում է զբաղեցրած պաշտոնին հակակոռուպցիոն կոմիտեի ծառայողի մասնագիտական գիտելիքների և աշխատանքային ունակությունների համապատասխանությունը որոշելու, ինչպես նաև ծառայողական առաջխաղացման նպատակով:

2. Հակակոռուպցիոն կոմիտեի ծառայողը երեք տարին մեկ անցնում է ատեստավորում:

3. Հակակոռուպցիոն կոմիտեի ծառայողի արտահերթ ատեստավորումը կարող է անցկացվել հերթական ատեստավորումից առնվազն մեկ տարի հետո:

4. Հակակոռուպցիոն կոմիտեի ծառայողի արտահերթ ատեստավորումն անցկացվում է հակակոռուպցիոն կոմիտեի նախագահի հրամանի հիման վրա կամ հակակոռուպցիոն կոմիտեի ծառայողի ցանկությամբ:

5. Ատեստավորումն անցկացվում է հակակոռուպցիոն կոմիտեի ծառայողի անմիջական մասնակցությամբ:

6. Ատեստավորման ենթակա չեն՝

1) հակակոռուպցիոն կոմիտեի նախագահը և նրա տեղակալները.

2) հղի և մինչև երեք տարեկան երեխայի խնամքի կապակցությամբ արձակուրդում գտնվող հակակոռուպցիոն կոմիտեի ծառայողները, եթե նրանք ատեստավորվելու ցանկություն չեն հայտնել:

7. Հղիության և երեխայի խնամքի կապակցությամբ արձակուրդում գտնվող հակակոռուպցիոն կոմիտեի ծառայողները ենթակա են ատեստավորման արձակուրդից վերադառնալուց հետո՝ ոչ շուտ, քան մեկ տարի հետո, եթե վերջիններս ցանկություն չեն հայտնել ավելի վաղ ատեստավորվելու համար:

8. Ատեստավորման ենթակա, սակայն արձակուրդում, գործուղման մեջ գտնվող, ինչպես նաև հակակոռուպցիոն կոմիտեի ժամանակավոր անաշխատունակ ծառայողները ենթակա են ատեստավորման աշխատանքի ներկայանալուց հետո՝ մեկամսյա ժամկետում:

9. Ատեստավորման ենթակա հակակոռուպցիոն կոմիտեի ծառայողները ոչ ուշ, քան մեկ ամիս առաջ տեղեկացվում են ատեստավորման անցկացման մասին:

10. Ատեստավորումից առնվազն երկու շաբաթ առաջ անմիջական ղեկավարը ներկայացնում է հակակոռուպցիոն կոմիտեի ծառայողի ծառայողական բնութագիրը:

11. Ծառայողական բնութագիրը պետք է բովանդակի տվյալներ հակակոռուպցիոն կոմիտեի ծառայողի մասին, նրա գործնական, անձնական հատկանիշների և ծառայողական գործունեության արդյունքների հիմնավորված գնահատականը: Այդ գնահատականը հիմնվում է նախորդ ատեստավորումից հետո ընկած ժամանակահատվածում հակակոռուպցիոն կոմիտեի ծառայողի կողմից իր կատարած աշխատանքների մասին տարին մեկ անգամ անմիջական ղեկավարին ներկայացված հաշվետվությունների վերաբերյալ վերջինիս եզրակացությունների հիման վրա:

12. Հակակոռուպցիոն կոմիտեի ծառայողն ատեստավորում անցկացնելու օրվանից առնվազն մեկ շաբաթ առաջ պետք է ծանոթանա իր գնահատագրին:

13. Սույն հոդվածով սահմանված կարգով ծառայողական բնութագիր չներկայացնելը չի կարող բացասաբար ազդել հակակոռուպցիոն կոմիտեի ծառայողի ատեստավորման արդյունքների վրա:

14. Որակավորման հանձնաժողովն ատեստավորման արդյունքներով ընդունում է հետևյալ որոշումներից մեկը.

1) համապատասխանում է զբաղեցրած պաշտոնին.

2) համապատասխանում է զբաղեցրած պաշտոնին՝ ներառելով հակակոռուպցիոն կոմիտեի ծառայողների առաջխաղացման ցուցակում.

3) համապատասխանում է զբաղեցրած պաշտոնին՝ լրացուցիչ վերապատրաստում անցնելու պայմանով.

4) համապատասխանում է զբաղեցրած պաշտոնին՝ միջնորդելով արտահերթ դասային աստիճան շնորհելու մասին.

5) չի համապատասխանում զբաղեցրած պաշտոնին՝ միջնորդելով ավելի ցածր պաշտոնի փոխադրելու մասին.

6) չի համապատասխանում զբաղեցրած պաշտոնին՝ միջնորդելով պաշտոնից ազատելու մասին:

15. Հակակոռուպցիոն կոմիտեի ծառայողն իրավունք ունի ծանոթանալու ատեստավորման արդյունքներին և դրանց հետ համաձայն չլինելու դեպքում եռօրյա ժամկետում բողոքարկելու դրանք հակակոռուպցիոն կոմիտեի նախագահին:

16. Որակավորման հանձնաժողովի եզրակացությունը հանձնաժողովի նախագահն ատեստավորման օրվանից հետո` եռօրյա ժամկետում, ներկայացնում է հակակոռուպցիոն կոմիտեի նախագահին:

17. Հակակոռուպցիոն կոմիտեի նախագահն ատեստավորման արդյունքների հիման վրա լրացուցիչ վերապատրաստում անցնելու վերաբերյալ որոշումն ընդունում է ոչ ուշ, քան ատեստավորման արդյունքներն ստանալու օրվանից հետո` երկշաբաթյա ժամկետում, իսկ հակակոռուպցիոն կոմիտեի ծառայողի ժամանակավոր անաշխատունակության և արձակուրդում գտնվելու, ինչպես նաև վերապատրաստման ժամանակ ատեստավորման արդյունքների հիման վրա համապատասխան որոշում է ընդունում նրա աշխատանքի ներկայանալու օրվանից հետո` երկշաբաթյա ժամկետում: Արտահերթ դասային աստիճան շնորհելու, ավելի ցածր պաշտոնի փոխադրելու կամ պաշտոնից ազատելու միջնորդությունների առկայության դեպքում հակակոռուպցիոն կոմիտեի նախագահը կարող է համապատասխան որոշում ընդունել նույն ժամկետում:

18. Հակակոռուպցիոն կոմիտեի ծառայողների ատեստավորում անցկացնելու կարգը սահմանում է հակակոռուպցիոն կոմիտեի նախագահը:

**Հոդված 37. Հակակոռուպցիոն կոմիտեի ծառայողի վերապատրաստումը և մասնակցությունը կրթական այլ ծրագրերին**

1. Հակակոռուպցիոն կոմիտեի ծառայողները, բացառությամբ հակակոռուպցիոն կոմիտեի նախագահի և նրա տեղակալների, պարտավոր են ոչ պակաս, քան երկու տարին մեկ անգամ անցնել վերապատրաստում:

2. Վերապատրաստումն իրականացվում է «Արդարադատության ակադեմիայի մասին» Հայաստանի Հանրապետության օրենքով սահմանված կարգով:

3. Հակակոռուպցիոն կոմիտեի ծառայողն իրավունք ունի մասնակցելու կրթական վերապատրաստման այլ ծրագրերի, համաժողովների և իրավաբանների մասնագիտական այլ հավաքների: Աշխատանքային ժամերին այդպիսի միջոցառումներին մասնակցելու կապակցությամբ բացակայելու թույլտվությունը տալիս է հակակոռուպցիոն կոմիտեի նախագահի համապատասխան տեղակալը: Համապատասխան թույլտվություն ստացած ծառայողի՝ այդպիսի միջոցառումներին մասնակցելու կապակցությամբ բացակայությունը համարվում է հարգելի` աշխատավարձի պահպանմամբ:

**ԳԼՈՒԽ 6**

***ՀԱԿԱԿՈՌՈՒՊՑԻՈՆ ԿՈՄԻՏԵԻ ԾԱՌԱՅՈՂԻ ԳՈՐԾՈՒՂՄԱՆ, ԱՎԵԼԻ ՑԱԾՐ ՊԱՇՏՈՆԻ ՓՈԽԱԴՐԵԼՈՒ ԵՎ ԼԻԱԶՈՐՈՒԹՅՈՒՆՆԵՐԸ ԿԱՍԵՑՆԵԼՈՒ ԿԱՐԳԸ***

**Հոդված 38. Հակակոռուպցիոն կոմիտեի ծառայողին գործուղելը**

1. Հակակոռուպցիոն կոմիտեի ծառայողը, առանց իր համաձայնության, իր զբաղեցրած պաշտոնին համարժեք կամ ավելի բարձր պաշտոն զբաղեցնելու պայմանով կարող է մինչև մեկ տարի ժամկետով գործուղվել կոմիտեի կենտրոնական կամ տարածքային ստորաբաժանում այլ ծառայության` վերջինիս կազմում հակակոռուպցիոն կոմիտեի ծառայողի ժամանակավոր բացակայության, ծանրաբեռնվածության կամ թափուր հաստիքների պատճառով: Հակակոռուպցիոն կոմիտեի ծառայողը ենթակա չէ գործուղման, եթե, բժշկի եզրակացության համաձայն, դա կարող է վատթարացնել նրա կամ նրա հետ համատեղ ապրող ընտանիքի անդամի առողջական վիճակը:

2. Հակակոռուպցիոն կոմիտեի ծառայողին այլ վայր ծառայության փոխադրելը կատարվում է հակակոռուպցիոն կոմիտեի նախագահի հրամանով:

3. Հակակոռուպցիոն կոմիտեի ծառայողի գրավոր համաձայնությամբ գործուղումը կարող է երկարաձգվել:

4. Գործուղված ծառայողի աշխատավարձը չի կարող լինել ավելի պակաս, քան իր պաշտոնում ստացածը:

4. Հակակոռուպցիոն կոմիտեի ծառայողը գործուղման ավարտից հետո` մեկ տարվա ընթացքում, կրկին առանց իր համաձայնության չի կարող գործուղվել:

**Հոդված 39. Հակակոռուպցիոն կոմիտեի ծառայողին ավելի ցածր պաշտոնի փոխադրելը**

1. Հակակոռուպցիոն կոմիտեի ծառայողին չի կարելի ավելի ցածր պաշտոնի փոխադրել, բացառությամբ հետևյալ դեպքերի.

1) ավելի ցածր պաշտոնի փոխադրելն իրականացվում է հակակոռուպցիոն կոմիտեի ծառայողի դիմումի հիման վրա.

2) ավելի ցածր պաշտոնի փոխադրելն իրականացվում է որպես «պաշտոնի իջեցում» կարգապահական տույժ.

3) ավելի ցածր պաշտոնի փոխադրելն իրականացվում է սույն օրենքի 36-րդ հոդվածի 14-րդ մասի 5-րդ կետով սահմանված որոշման հիման վրա.

4) ավելի ցածր պաշտոնի փոխադրելն իրականացվում է հաստիքները կրճատվելիս՝ հակակոռուպցիոն կոմիտեի ծառայողի դիմումի հիման վրա:

**Հոդված 40. Հակակոռուպցիոն կոմիտեի ծառայողի լիազորությունները կասեցնելը**

1. Հակակոռուպցիոն կոմիտեի ծառայողի լիազորությունները կասեցվում են`

1) հակակոռուպցիոն կոմիտեի ծառայողի նկատմամբ քրեական հետապնդում հարուցվելու դեպքում մինչև համապատասխան վերջնական որոշման ընդունումը.

2) հակակոռուպցիոն կոմիտեի ծառայողի նկատմամբ կարգապահական վարույթ հարուցվելու դեպքում, եթե նրան վերագրվում է այնպիսի խախտում, որը, սույն օրենքի համաձայն, կարող է պաշտոնից ազատման հիմք հանդիսանալ` մինչև տվյալ հիմքով հարուցված կարգապահական վարույթով վերջնական որոշման ընդունումը:

2. Հակակոռուպցիոն կոմիտեի նախագահի և նրա տեղակալների լիազորությունները կասեցնում է նրանց պաշտոնի նշանակելու իրավասություն ունեցող մարմինը:

3. Հակակոռուպցիոն կոմիտեի մյուս ծառայողների լիազորությունները կասեցնում է հակակոռուպցիոն կոմիտեի նախագահը:

4. Հակակոռուպցիոն կոմիտեի ծառայողի լիազորությունների կասեցման ժամանակահատվածում նրա աշխատավարձը պահպանվում է:

**ԳԼՈՒԽ 7**

***ՀԱԿԱԿՈՌՈՒՊՑԻՈՆ ԿՈՄԻՏԵԻ ԾԱՌԱՅՈՂԻ ԳՈՐԾՈՒՆԵՈՒԹՅԱՆ ՆՅՈՒԹԱԿԱՆ, ՍՈՑԻԱԼԱԿԱՆ ԵՎ ԱՅԼ ԵՐԱՇԽԻՔՆԵՐԸ***

**Հոդված 41. Հակակոռուպցիոն կոմիտեի ծառայողի վարձատրությունը**

1. Հակակոռուպցիոն կոմիտեի ծառայողների վարձատրության, այդ թվում՝ հիմնական և լրացուցիչ աշխատավարձի հաշվարկների և չափերի հետ կապված հարաբերությունները կարգավորվում են «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրենքով:

**Հոդված 42. Հակակոռուպցիոն կոմիտեի ծառայողի կենսաթոշակային և սոցիալական ապահովությունը, գույքային վնասի հատուցումը**

1. Հակակոռուպցիոն կոմիտեի ծառայողի կենսաթոշակային ապահովությունը, պաշտոնեական պարտականությունները կատարելիս կամ դրանք կատարելու առնչությամբ ստացած վնասվածքի կամ խեղման պատճառով աշխատանքային գործունեությամբ զբաղվելու կարողության 3-րդ աստիճանի սահմանափակում ունեցող հաշմանդամ ճանաչվելու կամ զոհվելու դեպքում հակակոռուպցիոն կոմիտեի ծառայողի և նրա ընտանիքի անդամների սոցիալական ապահովությունն իրականացվում է «Պետական պաշտոններ զբաղեցրած անձանց սոցիալական երաշխիքների մասին» Հայաստանի Հանրապետության օրենքով սահմանված կարգով:

2. Հակակոռուպցիոն կոմիտեի ծառայողին կարող է տրվել միանվագ դրամական օգնություն՝ կոմիտեի նախագահի սահմանած կարգով և չափով՝ աշխատավարձի ֆոնդի սահմաններում:

3. Ապահովագրության և ապահովագրական գումարների չափերը, հաշվարկման, վճարման կարգը և պայմանները սահմանում է Կառավարությունը:

4. Հակակոռուպցիոն կոմիտեի ծառայողին կամ նրա ընտանիքի անդամներին պատճառված գույքային վնասը` պայմանավորված պարտականությունների կատարմամբ, հատուցում է պետությունը:

5. Վնասի հատուցման կարգը և պայմանները սահմանվում են օրենքով:

**Հոդված 43. Հակակոռուպցիոն կոմիտեի ծառայողի արձակուրդը**

1. Հակակոռուպցիոն կոմիտեի ծառայողներն ունեն ամենամյա հերթական վճարովի արձակուրդի իրավունք` 30 աշխատանքային օր տևողությամբ, և լրացուցիչ արձակուրդի իրավունք, որի տևողությունը սահմանում է Կառավարությունը:
2. Հակակոռուպցիոն կոմիտեի ծառայողի ամենամյա հերթական վճարովի արձակուրդը պետք է տրամադրվի այնպես, որ այն չխոչընդոտի հակակոռուպցիոն կոմիտեի բնականոն գործունեության իրականացմանը:

**Հոդված 44. Հակակոռուպցիոն կոմիտեի ծառայողին բնակելի տարածությամբ ապահովելը**

1. Անհրաժեշտության դեպքում, պայմանավորված հակակոռուպցիոն կոմիտեի ծառայողին այլ վայր ծառայության նշանակմամբ կամ ծառայության գործուղմամբ, հակակոռուպցիոն կոմիտեի ծառայողն ապահովվում է բնակելի տարածությամբ:
2. Հակակոռուպցիոն կոմիտեի ծառայողին բնակելի տարածությամբ ապահովելու անհնարինության դեպքում տրվում է դրամական փոխհատուցում` Կառավարության սահմանած կարգով և չափերով:

**Հոդված 45. Հակակոռուպցիոն կոմիտեի խորհրդանիշը, ծառայողի համազգեստը, վկայականը և կնիքը**

1. Հակակոռուպցիոն կոմիտեի խորհրդանիշի ձևը և նկարագիրը սահմանում է Կառավարությունը:

2. Հակակոռուպցիոն կոմիտեի ծառայողներին պետական բյուջեի միջոցների հաշվին տրվում է համազգեստ:

3. Հակակոռուպցիոն կոմիտեի համազգեստի, տարբերանշանների նկարագիրը և կրելու կարգը սահմանում է Կառավարությունը:

4. Հակակոռուպցիոն կոմիտեի ծառայողներին տրվում են հակակոռուպցիոն կոմիտեի նախագահի հաստատած միասնական նմուշի վկայականներ, ինչպես նաև նրանց անվամբ հակակոռուպցիոն կոմիտեում գրանցված և համարակալված անձնական կնիքներ:

**Հոդված 46. Հակակոռուպցիոն կոմիտեի ծառայողի անվտանգությունը և անձնական պաշտպանության միջոցները**

1. Հակակոռուպցիոն կոմիտեի ծառայողն ունի ծառայողական հաշվեցուցակային զենք և անձնական պաշտպանության հատուկ միջոցներ պահելու և կրելու իրավունք: Հակակոռուպցիոն կոմիտեի ծառայողին ծառայողական հաշվեցուցակային զենք և անձնական պաշտպանության հատուկ միջոցներ տրամադրում է Կառավարության լիազոր մարմինը:

2. Ծառայողական հաշվեցուցակային զենքը և անձնական պաշտպանության հատուկ միջոցները պահելու և կրելու կարգը սահմանվում է հակակոռուպցիոն կոմիտեի նախագահի հրամանով։

3. Հակակոռուպցիոն կոմիտեի ծառայողի անձնական պաշտպանության հատուկ միջոցների ցանկը, ինչպես նաև դրանք սպառազինության մեջ ընդգրկելու, սպառազինությունից հանելու և ոչնչացնելու կարգը հաստատում է Կառավարությունը:

4. Ծառայողական հաշվեցուցակային զենքի և անձնական պաշտպանության հատուկ միջոցների գործադրման հիմքերի և կարգի նկատմամբ կիրառվում են «Ոստիկանության մասին» Հայաստանի Հանրապետության օրենքի 4-րդ գլխի նորմերն այնքանով, որքանով դրանք իրենց էությամբ կիրառելի են հակակոռուպցիոն կոմիտեի ծառայողների նկատմամբ և չեն հակասում սույն օրենքին:

5. Հակակոռուպցիոն կոմիտեի ծառայողի, նրա ընտանիքի անդամների կամ նրա զբաղեցրած բնակելի և ծառայողական տարածքների անձեռնմխելիության նկատմամբ ոչ իրավաչափ ներգործության սպառնալիքի դեպքում հակակոռուպցիոն կոմիտեի ծառայողի պահանջով իրավասու պետական մարմինները պարտավոր են անհապաղ ձեռնարկել բոլոր անհրաժեշտ միջոցները հակակոռուպցիոն կոմիտեի ծառայողի, նրա ընտանիքի անդամների և նրա զբաղեցրած բնակելի և ծառայողական շինությունների անվտանգությունն ապահովելու ուղղությամբ:

**ԳԼՈՒԽ 8**

***ԱՆՑՈՒՄԱՅԻՆ ԴՐՈՒՅԹՆԵՐ***

***Հոդված 47. Ծառայության ստաժ հաշվարկելը***

1.Հայաստանի Հանրապետության ոստիկանության, պետական եկամուտների կոմիտեի, քննչական կոմիտեի, հատուկ քննչական ծառայության և ազգային անվտանգության ծառայության քննիչներին, հետաքննիչներին և օպերատիվ-հետախուզական գործունեություն իրականացող անձանց հակակոռուպցիոն կոմիտեի համապատասխան ստորաբաժանումներում նշանակելիս Հայաստանի Հանրապետության ոստիկանությունում, քննչական կոմիտեում, պետական եկամուտների կոմիտեում, հատուկ քննչական ծառայությունում և ազգային անվտանգության ծառայությունում նրանց ունեցած ծառայության ստաժը հաշվարկվում է հակակոռուպցիոն կոմիտեում ծառայության ստաժի մեջ:

***Հոդված 48. Նախկինում շնորհված կոչումները (դասային աստիճանները), կիրառված կարգապահական տույժերը***

1. Հակակոռուպցիոն կոմիտեում ծառայության անցնելու կապակցությամբ սույն օրենքի 47-րդ հոդվածում նախատեսված մարմինների ծառայողներին նախկինում շնորհված կոչումները (դասային աստիճանները) պահպանվում են անկախ հակակոռուպցիոն կոմիտեում զբաղեցրած պաշտոնից և համապատասխանեցվում են սույն օրենքով սահմանված կոչումներին:

2. Հակակոռուպցիոն կոմիտեում պաշտոնի նշանակվելիս տվյալ պաշտոնի համար սահմանված վերին սահմանից ավելի բարձր կոչում (դասային աստիճան) ունեցող անձանց սույն օրենքով համապատասխանեցված կոչումները պահպանվում են:

3. Սույն օրենքով սահմանված կարգով կոչումներ շնորհելիս նախկինում շնորհված կոչումով (դասային աստիճանով) ծառայության ժամկետը հաշվի է առնվում:

4. Սույն օրենքի ընդունումը չի կարող հանգեցնել ծառայության պաշտոնների անվանացանկով նախատեսված պաշտոն զբաղեցնող ծառայողի դրամական բավարարման կամ աշխատավարձի չափի նվազեցման:

***Հոդված 49. Օրենքն ուժի մեջ մտնելը, Հակակոռուպցիոն կոմիտեի ծառայողների նշանակման կարգը* *և*** ***վարույթների բաշխումը***

1. Սույն օրենքն ուժի մեջ է մտնում Հակակոռուպցիոն կոմիտեի ծառայողների մեկ երրորդի համալրումից հետո՝ բացառությամբ սոյն հոդվածով սահմանված դեպքերի։

2. Սույն օրենքի 16-18-րդ, 20-րդ, 21-րդ հոդվածներն ուժի մեջ են մտնում պաշտոնական հրապարակմանը հաջորդող տասներորդ օրը:

1. Հակակոռուպցիոն կոմիտեի առաջին կազմի հաստիքների մեկ երրորդը համալրվում է սույն օրենքի 18-րդ հոդվածի 7-րդ և 8-րդ մասերով սահմանված պահանջները բավարարող, ինչպես նաև բակալավրի կամ մագիստրոսի կոչում կամ գիտական աստիճան ունեցող, սակայն աշխատանքային փորձ չունեցող, սույն հոդվածով սահմանված մրցույթը հաղթահարած և Արդարադատության ակադեմիայի վեցամսյա ուսուցման ծրագիրն անցած անձանցից։
2. Հակակոռուպցիոն կոմիտեի առաջին կազմի հաստիքների մյուս մասը համալրվում է սույն օրենքի 18-րդ հոդվածի 3-րդ-6-րդ մասերով սահմանված պահանջները բավարարող, սույն հոդվածով սահմանված մրցույթը հաղթահարած և Արդարադատության ակադեմիայի երկամսյա վերապատրաստման ծրագիրն անցած անձանցից։
3. Սույն հոդվածի 2-րդ մասով սահմանված դրույթներն ուժի մեջ մտնելուց հետո՝ քսանօրյա ժամկետում առաջին կազմի ընտրության նպատակով ՀՀ Վարչապետը սահմանում է մրցութային հանձնաժողովի ձևավորման և մրցույթի անցկացման կարգը: Մրցութային հանձնաժողովը ձևավորվում է կարգի հաստատումից հետո՝ տասնօրյա ժամկետում։ Մրցույթի տևողությունը չի կարող գերազանցել երկու ամիսը։
4. Սույն հոդվածի 2-րդ մասով սահմանված դրույթներն ուժի մեջ մտնելուց հետո՝ քսանօրյա ժամկետում, Արդարադատության ակադեմիայի կառավարման խորհուրդը հաստատում է Հակակոռուպցիոն կոմիտեի ծառայողների թեկնածուների ուսուցման և վերապատրաստման ծրագրերը։
5. Օրենքով մրցույթի անցկացման համար սահմանված ժամկետի ավարտից հետո՝ բայց ոչ ուշ քան տասներորդ օրը, ՀՀ արդարադատության ակադեմիայում մեկնարկում է սույն հոդվածի 3-րդ մասով սահմանված մրցույթը հաղթահարած անձանց ուսուցումը և վերապատրաստումը:
6. Սույն հոդվածի 2-րդ մասով սահմանված դրույթներն ուժի մեջ մտնելուց երկու ամիս հետո սույն օրենքով սահմանված կարգով Հակակոռուպցիոն կոմիտեի նախագահի ընտրության նպատակով տասնչորսօրյա ժամկետում ձևավորում է մրցութային խորհուրդ: Խորհրդի կազմում խորհրդակցական ձայնի իրավունքով ներգրավում են երեք միջազգային փորձագետ։ Միջազգային փորձագետների ներգրավման կարգը սահմանում է ՀՀ կառավարությունը։ Մրցույթի տևողությունը չի կարող գերազանցել մեկ ամիսը։
7. Հակակոռուպցիոն կոմիտեի նախագահը՝

1) պաշտոնի նշանակվելուց հետո՝ մեկամսյա ժամկետում, Կառավարությունում քննարկման ներկայացնելու նպատակով Հայաստանի Հանրապետության վարչապետին է ներկայացնում Հակակոռուպցիոն կոմիտեի կառուցվածքը, անվանացանկը և հաստիքացուցակը, ինչպես նաև Հակակոռուպցիոն կոմիտեի դեպարտամենտի կառուցվածքը, անվանացանկն ու հաստիքացուցակը.

2) Հակակոռուպցիոն կոմիտեի կառուցվածքը, անվանացանկը և հաստիքացուցակը հաստատվելուց հետո երկամսյա ժամկետում, նշանակումներ է կատարում հակակոռուպցիոն կոմիտեի մյուս պաշտոններում:

1. Սույն օրենքն ուժի մեջ հետո՝ օրենքով սահմանված կոռուպցիոն ենթադրյալ հանցագործություններով քրեական գործերի հարուցումը և նախաքննության իրականացումը վերապահվում է Հակակոռուպցիոն կոմիտեին։ Այլ քննչական մարմիններում գտնվող գործերը (նյութերը) ենթակա չեն փոխանցման Հակակոռուպցիոն կոմիտեին։

***Հոդված 50. Հակակոռուպցիոն կոմիտեի կարգապահական հանձնաժողովը***

1. Հակակոռուպցիոն կոմիտեի կարգապահական հանձնաժողովը կազմավորվում է Հակակոռուպցիոն կոմիտեի ծառայողների մեկ երրորդի համալրումից հետո:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՏՈՒԿ ՔՆՆՉԱԿԱՆ ԾԱՌԱՅՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հատուկ քննչական ծառայության մասին» 2007 թվականի նոյեմբերի 28-ի ՀՕ-255-Ն օրենքի (այսուհետ՝ օրենք) 2-րդ հոդվածում՝   
 1) 1-ին մասի 1-ին պարբերությունում «հանցագործությունների» բառից հետո լրացնել «(բացառությամբ՝ ՀՀ քրեական օրենսդրությամբ սահմանված կոռուպցիոն հանցագործությունների ցանկի մեջ մտնող հանցագործությունների)» բառերը.

1. լրացնել հետևյալ բովանդակությամբ 1.1.-ին մաս.

«1.1. Հատուկ քննչական ծառայությունը կազմակերպում և իրականացնում է սույն հոդվածի 1-ին մասում նախատեսված հանցագործությունների հետաքննությունը:».

1. լրացնել հետևյալ բովանդակությամբ 1.2.-րդ մաս.

«1.2. Հատուկ քննչական ծառայությունը էսույն հոդվածի 1-ին մասում նախատեսված հանցագործությունների հայտնաբերման, բացահայտման, կանխման և խափանման նպատակով՝ «Օպերատիվ-հետախուզական գործունեության մասին» ՀՀ օրենքով սահմանված կարգով իրականացնում է օպերատիվ-հետախուզական գործունեություն:»:

**Հոդված 2.** Օրենքի 4-րդ հոդվածում՝

1. 1-ին կետը «հատկապես կարևոր գործերի քննիչները» բառերից հետո լրացնել «հատկապես կարևոր գործերով օպերլիազորները և ավագ օպերլիազորները» բառերով.
2. 3-րդ կետը «ծառայողները,» բառից հետո լրացնել «հակակոռուպցիոն կոմիտեի ծառայողները,» բառերով.
3. 4-րդ կետից հանել «և 1542 -րդ» բառերը:

**Հոդված 3.** Օրենքի 5-րդ հոդվածում լրացնել հետևյալ բովանդակությամբ 4-րդ կետ.

«4) հատուկ քննչական ծառայության կրտսեր խմբի պաշտոններ՝

- հատկապես կարևոր գործերով օպերլիազորներ

- ավագ օպերլիազորներ»:

**Հոդված 4.** Օրենքի 7-րդ հոդվածում՝

1. լրացնել հետևյալ բովանդակությամբ 4.1.-ին և 4.2.-րդ մասեր.

«4.1. Հատուկ քննչական ծառայության հատկապես կարևոր գործերով օպերլիազոր կարող է նշանակվել այն անձը, որը մինչև նշանակումն ունի օպերատիվ-հետախուզական գործունեություն իրականացնող մարմնի առնվազն 3 տարվա ստաժ:

4.2. Հատուկ քննչական ծառայության ավագ օպերլիազոր կարող է նշանակվել այն անձը, որը մինչև նշանակումն ունի օպերատիվ-հետախուզական գործունեություն իրականացնող մարմնի առնվազն 2 տարվա ստաժ:»:

***Հոդված 5. Եզրափակիչ մաս և անցումային դրույթներ***

1**.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

2**.** Մինչևսույն օրենքն ուժի մեջ մտնելուն հաջորդող վեց ամիսը հարուցված քրեական գործերով՝ Հատուկ քննչական ծառայությունը շարունակում է նախնական քննությունը և վարույթում գտնվող (նյութերը) ենթակա չեն փոխանցման Հակակոռուպցիոն կոմիտեին։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՕՊԵՐԱՏԻՎ-ՀԵՏԱԽՈՒԶԱԿԱՆ ԳՈՐԾՈՒՆԵՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Օպերատիվ-հետախուզական գործունեության մասին» 2007 թվականի հոկտեմբերի 22-ի ՀՕ-223-Ն օրենքի (այսուհետ՝ Օրենք) 2-րդ հոդվածի 1-ին մասը «Հարկային ծառայության մասին» բառերից հետո լրացնել «,«Հակակոռուպցիոն կոմիտեի մասին», «Հատուկ քննչական ծառայության մասին» բառերով:

**Հոդված 2.** Օրենքի 8-րդ հոդվածի 1-ին մասում՝

1. լրացնել հետևյալ բովանդակությամբ 6-րդ և 7-րդ կետեր.

«6) հատուկ քննչական ծառայությունը՝ իր իրավասությանը վերապահված հանցագործությունների հայտնաբերման, բացահայտման, կանխման և խափանման նպատակով.

7) hակակոռուպցիոն կոմիտեն՝ ՀՀ քրեական օրենսդրությամբ սահմանված կոռուպցիոն հանցագործությունների ցանկի մեջ մտնող հանցագործությունների հայտնաբերման, բացահայտման, կանխման և խափանման նպատակով:»:

**Հոդված 3.** Օրենքի 10-րդ հոդվածի 1-ին մասի 3-րդ կետի երկրորդ պարբերությունում «Ազգային անվտանգության մարմինները» բառերից հետո լրացնել «, Հատուկ քննչական ծառայությունը, Հակակոռուպցիոն կոմիտեն» բառերով:

**Հոդված 4.** Օրենքի 14-րդ հոդվածում՝

1) լրացնել հետևյալ բովանդակությամբ 7-րդ և 8-րդ մասեր.

«7. Հատուկ քննչական ծառայությունն իրավունք ունի անցկացնելու սույն հոդվածի 1-ին մասի 1-ին, 2-րդ, 3-րդ, 5-րդ, 6-րդ, 7-րդ, 8-րդ, 9-րդ, 10-րդ, 11-րդ, 12-րդ, 13-րդ, 14-րդ, 15-րդ և 16-րդ կետերով նախատեսված օպերատիվ-հետախուզական միջոցառումները.

8. Հակակոռուպցիոն կոմիտեն իրավունք ունի անցկացնելու սույն հոդվածի 1-ին մասի 1-ին, 2-րդ, 3-րդ, 5-րդ, 6-րդ, 7-րդ, 8-րդ, 9-րդ, 10-րդ, 11-րդ, 12-րդ, 13-րդ, 14-րդ, 15-րդ և 16-րդ կետերով նախատեսված օպերատիվ-հետախուզական միջոցառումները:»:

**Հոդված 5.** Օրենքի 31-րդ հոդվածի՝

1) 1-ին մասում«ոստիկանության» բառից հետո լրացնել «, հատուկ քննչական ծառայության, հակակոռուպցիոն կոմիտեի» բառերը.

2) 2-րդ մասում «ռազմական ոստիկանության» բառերից հետո լրացնել «, հատուկ քննչական ծառայության, հակակոռուպցիոն կոմիտեի» բառերը.

3) 3-րդ մասը «ռազմական ոստիկանությունը» բառերից հետո լրացնել «, հատուկ քննչական ծառայությունը, հակակոռուպցիոն կոմիտեն» բառերով:

4) 6-րդ մասը «ռազմական ոստիկանության» բառից հետո լրացնել «, հատուկ քննչական ծառայության, հակակոռուպցիոն կոմիտեի» բառերով:

**Հոդված 6.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 1998 թվականի հուլիսի 1-ի ՀՕ-248 քրեական դատավարության օրենսգրքի (այսուհետ՝ Օրենսգիրք) 6-րդ հոդվածում՝

1. 25-րդ կետում «հատուկ քննչական ծառայության» բառերից հետո լրացնել «հակակոռուպցիոն կոմիտեի» բառերը.
2. 26-րդ կետում «քննչական կոմիտեի նախագահը և նրա տեղակալները» բառերից հետո լրացնել «հակակոռուպցիոն կոմիտեի նախագահը և նրա տեղակալները,» իսկ «քննչական կոմիտեի» բառերից հետո՝ «հակակոռուպցիոն կոմիտեի» բառերը.
3. 26.2-րդ կետում «քննչական կոմիտեի ծառայողները» բառերից հետո լրացնել «հակակոռուպցիոն կոմիտեի ծառայողները» բառերը.

**Հոդված 2.** Օրենսգրքի 189-րդ հոդվածում «հատուկ քննչական ծառայության» բառերից հետո լրացնել «հակակոռուպցիոն կոմիտեի» բառերը:

**Հոդված 3.** Օրենսգրքի 190-րդ հոդվածի՝

1. 1-ին մասում «քննչական կոմիտեի քննիչները» բառերից հետո լրացնել «(բացառությամբ սույն հոդվածի 5.1.-րդ մասով նախատեսված դեպքերի):» բառերը.
2. 2-րդ մասում «մաքսային մարմինների քննիչները» բառերից հետո լրացնել «(բացառությամբ սույն հոդվածի 5.1.-րդ մասով նախատեսված դեպքերի):» բառերը.
3. 3-րդ մասում «ազգային անվտանգության մարմինների քննիչները» բառերից հետո լրացնել «(բացառությամբ սույն հոդվածի 5.1.-րդ մասով նախատեսված դեպքերի):» բառերը.
4. 5-րդ մասում «քննչական կոմիտեի քննիչները» բառերից հետո լրացնել «(բացառությամբ սույն հոդվածի 5.1.-րդ մասով նախատեսված դեպքերի):» բառերը.
5. լրացնել հետևյալ բովանդակությամբ 5.1.-րդ մաս.

«5.1. Նախաքննությունը Հայաստանի Հանրապետության քրեական օրենսգրքի Հավելված N 6-ով սահմանված կոռուպցիոն հանցագործությունների վերաբերյալ գործերով կատարում են հակակոռուպցիոն կոմիտեի քննիչները:»

1. 6-րդ մասի առաջին պարբերությունում «հատուկ քննչական ծառայության քննիչները» բառերից հետո լրացնել «(բացառությամբ սույն հոդվածի 5.1.-րդ մասով նախատեսված դեպքերի):» բառերը.
2. 6.1.-ին մասում «ազգային անվտանգության մարմինների քննիչները» բառերից հետո լրացնել «(բացառությամբ սույն հոդվածի 5.1.-րդ մասով նախատեսված դեպքերի):» բառերը.
3. 8-րդ մասից հանել «200», «308-310, 314» բառերը.
4. 10-րդ մասի 2-րդ նախադասությունը շարադրել հետևյալ խմբագրությամբ՝

«Այս կարգը չի տարածվում սույն հոդվածի 5.1.-րդ, 6-րդ և 6.1-ին մասերով նախատեսված հանցագործությունների վերաբերյալ քրեական գործերի վրա, որոնցից 5.1-րդ մասով նախատեսված քրեական գործերի նախաքննությունը կատարում են բացառապես Հակակոռուպցիոն կոմիտեի քննիչները, 6-րդ մասով նախատեսված քրեական գործերի նախաքննությունը կատարում են բացառապես հատուկ քննչական ծառայության քննիչները, իսկ 6.1-ին մասով նախատեսված քրեական գործերի նախաքննությունը կատարում են Հայաստանի Հանրապետության կառավարությանն առընթեր ազգային անվտանգության ծառայության քննիչները:»:

**Հոդված 4.** Սույն օրենքն ուժի մեջ է մտնում «Հակակոռուպցիոն կոմիտեի մասին» ՀՀ օրենքն ուժի մեջ մտնելու պահից։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

«**ՊԵՏԱԿԱՆ ՊԱՇՏՈՆՆԵՐ ԵՎ ՊԵՏԱԿԱՆ ԾԱՌԱՅՈՒԹՅԱՆ ՊԱՇՏՈՆՆԵՐ ԶԲԱՂԵՑՆՈՂ ԱՆՁԱՆՑ ՎԱՐՁԱՏՐՈՒԹՅԱՆ ՄԱՍԻՆ**» **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** **ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Պետական պաշտոններ զբաղեցնող անձանց վարձատրության մասին» Հայաստանի Հանրապետության 2013 թվականի դեկտեմբերի 12-ի ՀՕ-157-Ն օրենքում (այսուհետ՝ Օրենք) լրացնել հետևյալ բովանդակությամբ՝ 15.2-րդ հոդված.

«**Հոդված 15.2. Հակակոռուպցիոն կոմիտեի ծառայողի վարձատրությունը**

1. Հակակոռուպցիոն կոմիտեի ծառայողների պաշտոնային դրույքաչափերի հաշվարկման գործակիցները սահմանվում են սույն օրենքի հավելված 1-ով։

2. Հակակոռուպցիոն կոմիտեի ծառայողին վճարվում է հավելավճար՝ հակակոռուպցիոն կոմիտեի ծառայողի, քննչական կոմիտեի ծառայողի, հատուկ քննչական ծառայության ծառայողի, դատախազի, դատախազության քննիչի կամ քննիչի պաշտոնում աշխատած յուրաքանչյուր տարվա համար 2 տոկոսի չափով:

3. Հակակոռուպցիոն կոմիտեի ծառայողը դասային աստիճանի համար ստանում է հավելավճար։

4. Հակակոռուպցիոն կոմիտեի ծառայողին վճարվող հավելավճարի ընդհանուր չափը չի կարող գերազանցել սույն օրենքի 6-րդ հոդվածի 2-րդ մասով սահմանված չափը:

5. Սույն օրենքի 18-20-րդ հոդվածներով, 21-րդ հոդվածի 1-ին և 2-րդ մասերով սահմանված դրույթները չեն տարածվում հակակոռուպցիոն կոմիտեի ծառայողների վարձատրության հետ կապված հարաբերությունների վրա:»:

**Հոդված 2.** Օրենքի 1-ին հավելվածում՝

1. «Դատախազություն» բաժնից հետո լրացնել նոր բաժին.

|  |  |
| --- | --- |
| **Հակակոռուպցիոն կոմիտե** |  |
| Հակակոռուպցիոն կոմիտեի նախագահ | 31.00 |
| Հակակոռուպցիոն կոմիտեի նախագահի տեղակալ | 28.00 |
| Հակակոռուպցիոնկոմիտեի կենտրոնական մարմնի քննչական վարչության պետ, Հակակոռուպցիոնկոմիտեի տարածքային մարմնի ղեկավար | 27.50 |
| Հակակոռուպցիոնկոմիտեի կենտրոնական մարմնի վարչության պետ, Հակակոռուպցիոնկոմիտեի կենտրոնական մարմնի քննչական վարչության պետի տեղակալ, Հակակոռուպցիոնկոմիտեի տարածքային մարմնի քննչական վարչության պետ | 27.00 |
| Հակակոռուպցիոնկոմիտեի կենտրոնական մարմնի վարչության պետի տեղակալ, Հակակոռուպցիոնկոմիտեի կենտրոնական մարմնի հատկապես կարևոր գործերով ավագ քննիչ, Հակակոռուպցիոնկոմիտեի կենտրոնական մարմնի բաժնի պետ, Հակակոռուպցիոնկոմիտեի տարածքային մարմնի օպերատիվ-հետախուզական վարչության պետ. | 26.50 |
| Հակակոռուպցիոնկոմիտեի կենտրոնական մարմնի ավագ քննիչ, Հակակոռուպցիոնկոմիտեի կենտրոնական մարմնի բաժնի պետի տեղակալ, Հակակոռուպցիոնկոմիտեի տարածքային մարմնի օպերատիվ-հետախուզական վարչության պետի տեղակալ, հատկապես կարևոր գործերով ավագ քննիչ, վարչության պետի տեղակալ, Հակակոռուպցիոնկոմիտեի տարածքային մարմնի հատկապես կարևոր գործերով ավագ քննիչ | 26.00 |
| Հակակոռուպցիոն կոմիտեի կենտրոնական մարմնի քննիչ, Հակակոռուպցիոն կոմիտեի տարածքային մարմնի բաժնի պետ | 25.50 |
| Հակակոռուպցիոնկոմիտեի կենտրոնական մարմնի ավագ օպերլիազոր, Հակակոռուպցիոնկոմիտեի տարածքային մարմնի ավագ քննիչ, | 25.00 |
| Հակակոռուպցիոնկոմիտեի տարածքային մարմնի քննիչ. | 20.00 |
| Հակակոռուպցիոնկոմիտեի տարածքային մարմնի ավագ օպերլիազոր | 13.00 |
| Հակակոռուպցիոն կոմիտեի կենտրոնական մարմնի օպերլիազոր. | 12.00 |
| Հակակոռուպցիոն կոմիտեի տարածքային մարմնի օպերլիազոր: | 12.00 |

1. «ՀԿԳ քննիչ 6.00» տողից հետո լրացնել նոր տողեր.

|  |  |
| --- | --- |
| ՀԿԳ օպերլիազոր | 5.00 |
| Ավագ օպերլիազոր | 4.40 |

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

«**ԿՈՌՈՒՊՑԻԱՅԻ**

**ԿԱՆԽԱՐԳԵԼՄԱՆ ՀԱՆՁՆԱԺՈՂՈՎԻ ՄԱՍԻՆ**»

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** **ՕՐԵՆՔՈՒՄ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Կոռուպցիայի կանխարգելման հանձնաժողովի մասին»2017 թվականի հունիսի 9-իՀՕ-96-Ն օրենքի (այսուհետ՝ Օրենք) 23-րդ հոդվածի 1-ին մասի 7-րդ կետը «թեկնածուների» բառից հետո լրացնել «իսկ «Հակակոռուպցիոն կոմիտեի մասին» Հայաստանի Հանրապետության օրենքով սահմանված դեպքերում՝ հակակոռուպցիոն կոմիտեի ծառայողների թեկնածուների» բառերով:

**Հոդված 2.** Օրենքի 24-րդ հոդվածի 1-ին մասի 21-րդ կետը թեկնածուների» բառից հետո լրացնել «իսկ «Հակակոռուպցիոն կոմիտեի մասին» Հայաստանի Հանրապետության օրենքով սահմանված դեպքերում հակակոռուպցիոն կոմիտեի ծառայողների թեկնածուների» բառերով:

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

«**ՀԱՏՈՒԿ ՊԵՏԱԿԱՆ ՊԱՇՏՊԱՆՈՒԹՅԱՆ ԵՆԹԱԿԱ ԱՆՁԱՆՑ ԱՆՎՏԱՆԳՈՒԹՅԱՆ ԱՊԱՀՈՎՄԱՆ ՄԱՍԻՆ**»

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** **ՕՐԵՆՔՈՒՄ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հատուկ պետական պաշտպանության ենթակա անձանց անվտանգության ապահովման մասին» Հայաստանի Հանրապետության 2003 թվականի դեկտեմբերի 3-ի ՀՕ-40-Ն օրենքի (այսուհետ՝ Օրենք) 5-րդ հոդվածի 2-րդ մասում լրացնել հետևյալ բովանդակությամբ 5-րդ կետ.  
 «5) հակակոռուպցիոն կոմիտեի նախագահին»:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։